Ewon Beri Bayangan Tanding Jawatan Presiden UPKO

KOTA BELUD: Naib Presiden Upko, Ewon Benedick memberi bayangan akan bertanding jawatan tertinggi parti itu dalam pemilihan akan datang.

Katanya, beliau bersedia menawarkan rekod kepimpinan dan perkhidmatannya di kawasan Dewan Undangan Negeri (DUN) Kadamaian untuk ahli membuat keputusan.

“Saya tidak mencabar sesiapa, tetapi saya ingin menawarkan rekod kepimpinan saya di Kadamaian kepada ahli-ahli parti.

“Sekiranya mereka beranggapan rekod ini boleh diangkat menjadi inspirasi baharu kepada parti dan jika mereka percaya masanya sudah tiba, saya bersedia mengambil cabaran tersebut.

“Banyak spekulasi mengatakan saya ada pengumuman hari ini, maka terpulanglah kepada ahli-ahli parti, khususnya di bahagian untuk menterjemahkan kenyataan saya hari ini dan saya bersedia menyahut cabaran sekiranya bahagian mahu saya menerajui parti ini.”

Beliau berkata demikian ketika berucap pada mesyuarat agung tritahunan Upko Bahagian Kota Belud di Taginambur hari ini. Mesyuarat itu dirasmikan oleh Timbalan Presiden Upko, Donald Peter Mojuntin.

Ewon berkata, pimpinan Upko perlu mendengar pandangan dan teguran ahli serta rakyat, seterusnya mengambil tindakan progresif mengenainya.

“Jika majoriti ahli parti mahukan penjenamaan parti dipakejkan dengan transisi kepimpinan, maka kita harus peka dan ambil tindakan progresif berkaitannya.

“Kita tidak boleh bertanding dalam pilihan raya jika ahli parti di bahagian berpecah dan meninggalkan parti. Kita tidak akan dapat bersaing dengan blok politik kerajaan jika kita tidak berupaya mencetuskan inspirasi baharu yang dapat membina semula sokongan kepada parti ini.”

Beliau berkata, kenyataan itu cukup jelas untuk diterjemahkan oleh ahli Upko dalam pemilihan parti yang akan diadakan tahun ini.

Sebelum ini, FMT melaporkan Ewon bakal mencabar Ahli Parlimen Tuaran, Wilfred Madius Tangau bagi merebut jawatan presiden Upko.

Sumber yang rapat dengan Ewon berkata, beliau berhasrat bertanding jawatan presiden selepas mendapat sokongan, terutama pemimpin dan ahli sayap parti, iaitu Pemuda, Wanita dan generasi muda (GEM) Upko. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


2 pekerja parah terjatuh dari pencawang

KOTA BELUD: Dua pekerja kontraktor pembinaan parah apabila terjatuh dari ketinggian 30 meter (m) sebuah pencawang telekomunikasi ketika melakukan kerja penambaikan di Kampung Kuala Abai, di sini, hari ini.

Dalam kejadian kira-kira jam 4.30 petang, Sylverius Dami, 28, dan Miandi Ungkaris, 40, dilaporkan luka pada muka dan patah tulang di bahagian tangan serta kaki kanan.

Ketua Balai Bomba dan Penyelamat Daerah Kota Belud, Rozlan Osman, berkata pihaknya menerima panggilan kecemasan pada jam 4.37 petang sebelum 10 anggota dikejarkan ke tempat kejadian bersama dua jentera.

Beliau berkata, setiba di lokasi, kedua-dua mangsa didapati dalam keadaan terbaring di atas simen (tapak pencawang) dan tidak mampu bergerak.

“Ketika bomba tiba, mangsa masih sedar dan anggota segera memberikan rawatan awal sebelum mereka dihantar ke Hospital Kota Belud.

“Difahamkan, kedua-dua mangsa terjatuh dari ketinggian 30m sebelum tersangkut pada ketinggian 3.05m dan diturunkan rakan sekerja lain,” katanya ketika dihubungi BH.

Rozlan berkata, mangsa dirawat di wad kecemasan Hospital Kota Belud sebelum dihantar ke Hospital Queen Elizabeth, Kota Kinabalu.

“Punca kejadian masih dalam siasatan, manakala operasi ditamatkan pada jam 5.20 petang,” katanya. – Berita Harian


Gempa Bumi Berlaku Di Kundasang Sebentar Tadi

KOTA KINABALU: Gempa bumi lemah berukuran 3.7 pada skala Richter dikesan berlaku di Kundasang pada 9:28 pagi ini.

Jabatan Meteorologi Malaysia (MetMalaysia) menerusi kenyataan memberitahu gempa bumi itu berlaku di koordinat 6.1° Utara dan 116.6° darjah timur di Kundasang.

“Gempa bumi itu dikesan 14 kilometer barat laut dari Ranau dengan kedalaman 10 kilometer.

“Gegaran mungkin dirasai di sekitar Kundasang dan Ranau. Jabatan Meteorologi Malaysia akan terus memantau keadaan ini,” menurut kenyataan itu, hari ini.

Sementara itu, Pusat Gerakan Operasi Jabatan Bomba dan Penyelamat Malaysia Negeri Sabah setakat ini tidak menerima apa-apa laporan kejadian tidak diingini akibat gempa bumi lemah itu.


2 Bot Berlanggar Di Semporna, Juragan Maut

SEMPORNA: Seorang lelaki warga asing disahkan meninggal dunia di wad kecemasan hospital selepas terjatuh di laut.

Ia selepas bot dikendalikannya dilanggar sebuah bot tambang berdekatan perairan Jeti Balimbang, Pulau Bum Bum di sini kelmarin.

Ketua Polis Daerah Semporna Mohd Farhan Lee Abdullah berkata ketika kejadian pada 7.20 malam itu mangsa berusia 50 tahun mengendalikan sebuah bot kecil serta tidak berlampu sebelum dilanggar sebuah bot tambang dinaiki tujuh penumpang.

“Pada 8.31 malam, polis bertugas di Balai Polis Pulau Bum Bum menerima laporan berhubung kejadian iaitu mangsa menaiki sebuah bot dari arah Pulau Bum Bum menuju ke Pekan Semporna sementara bot tambang dikendalikan seorang lelaki warga asing berusia 20 tahun itu dari Pekan Semporna ke Pulau Bum Bum.

Impak pelanggaran itu, bot mangsa pecah di bahagian belakang serta enjin bot jatuh ke laut termasuk mangsa, dan penumpang bot tambang bertindak pantas menyelamatkan mangsa, setelah kejadian itu mangsa dibawa ke hospital namun lebih sejam kemudian mangsa yang mengalami kecederaan lebam di perut selain di lengan kanan disahkan meninggal dunia,” katanya.

Dalam pada itu katanya polis membuka satu kertas siasatan di bawah Seksyen 304 A Kanun Keseksaan berhubung kejadian itu, selain juragan bot tambang berkenaan ditahan pada hari sama kejadian dan direman selama empat hari sehingga 10 Mei ini bagi membantu siasatan.

Sementara itu, Mohd Farhan berkata orang ramai yang melihat kejadian itu supaya menyalurkan maklumat kepada pegawai penyiasat kes Muhammad Nur Faez Hazreeq dengan menghubungi talian 089-781222 atau tampil ke balai polis berdekatan.

Mohd Farhan turut mengingatkan pemilik bot atau juragan supaya memastikan keselamatan bot terjamin termasuk memasang lampu bot pada waktu malam serta menyediakan jaket keselamatan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lima PTI Ditahan Semasa Cuba Balik Ke Filipina

LIMA PTI DITAHAN SEMASA CUBA BALIK KE FILIPINA DI PANTAI TAGUPI

LAHAD DATU: Lima lelaki pendatang asing tanpa izin (PTI) warganegara Filipina dipercayai cuba keluar dari daerah ini menggunakan laluan tidak diwartakan ditahan Pasukan Polis Marin (PPM) di persisiran pantai Tagupi, dekat sini, semalam.

Semua suspek berusia 18 hingga 50 tahun itu didapati tidak memiliki dokumen pengenalan diri yang sah ditahan pukul 10.40 malam menerusi Operasi Gelora.

Komander PPM Wilayah 4 Sabah, Asisten Komisioner Mohamad Pajeri Ali berkata ketika serbuan dijalankan, kesemua suspek mengaku sedang menunggu sebuah bot.

“Hasil siasatan awal, bot berkenaan digunakan bagi membawa kesemua suspek terbabit menuju ke Bongao, Filipina.

“Kita turut menemukan tiga motosikal yang ditinggalkan di pesisir pantai berkenaan yang disyaki digunakan untuk mengangkut PTI,” katanya dalam kenyataan hari ini.

Beliau berkata suspek dibawa ke Markas Operasi PPM Lahad Datu untuk siasatan dibawah Akta Imigresen 1959.


Ini Cara Daftar Dan Aktifkan i-Akaun KWSP Secara Online, Tak Perlu Pergi Kaunter Lagi

Bagi pemilik akaun Kumpulan Wang Simpanan Pekerja (KWSP), pasti ramai yang mengetahui mengenai i-Akaun yang telah diperkenalkan bagi ahli atau mana-mana majikan membuat urusan secara atas talian.

Ianya lebih mudah kerana anda tidak perlu berurusan di kaunter KWSP yang pastinya memakan masa yang lama.

Bagi yang belum memilki i-Akaun KWSP, anda boleh mendaftar dan mengaktifkan akaun menerusi beberapa cara. Penjelasan oleh portal My Sumber seperti di bawah ini mungkin boleh dijadikan rujukan.

Kumpulan Wang Simpanan Pekerja (KWSP) telah memperkenalkan i-Akaun bagi membenarkan ahli serta majikan membuat urusan secara dalam talian atau online sahaja tanpa perlu pergi ke pejabat KWSP.

Aplikasi mudah alih di telefon pintar ‘i-Akaun’ juga telah diperkenalkan pada tahun 2014.

Ahli KWSP disarankan memiliki i-Akaun bagi mendapatkan pelbagai kemudahan yang disediakan dalam perkhidmatan i-Akaun KWSP. Untuk pengguna pertama kali, mereka perlu mendaftar di cawangan KWSP ataupun Kiosk KWSP lalu mengaktifkan i-akaun. Setelah membuat pendaftaran, pengguna perlu mengaktifkan i-Akaun dalam tempoh 30 hari.

i-Akaun merupakan sistem aplikasi online bagi akaun KWSP (EPF) Ahli atau Majikan. Dengan memiliki akaun ini, Ahli atau Majikan boleh menggunakan perkhidmatan online yang sediakan oleh Kumpulan Wang Simpanan Pekerja (KWSP). Mereka boleh mengakses i-Akaun di mana sahaja tempat yang memiliki capaian internet di peranti telefon bimbit atau di komputer.

i-Akaun layak untuk didaftar oleh Ahli KWSP yang mempunyai No. ID Ahli dan nombor KWSP yang sah serta Majikan yang mempunyai nombor KWSP yang sah (i-akaun Majikan).

Cara Mendaftar Dan Aktifkan i-Akaun KWSP EPF Secara Online

Berikut adalah cara dan langkah mudah bagi ahli yang mahu mendaftar dan memiliki i-Akaun KWSP.

Terdapat beberapa cara bagi membuat pendaftaran i-Akaun KWSP bagi ahli antaranya adalah:

1. Pendaftaran i-Akaun KWSP Menerusi Pejabat/Kios KWSP

NOTA: Selain hadir ke pejabat cawangan KWSP, ahli juga boleh mengunjungi Kios Pihak Ketiga KWSP bagi proses pendaftaran i-akaun. Boleh rujuk pautan panduan:

2. Pendaftaran i-Akaun KWSP Menerusi Emel (Diperkenalkan Ketika PKP)

Sekiranya terlupa kata laluan i-akaun KWSP, boleh ikuti panduan yang disediakan berikut:

Sekiranya mempunyai pertanyaan atau ingin mendapatkan maklumat lanjut mengenai pendaftaran i-Akaun KWSP, boleh rujuk pautan di bawah atau hubungi KWSP di talian berikut:

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRK Kimanis Ujian Pakatan Harapan & WARISAN

Cakap-cakap politik mengenai soal calon dan parti sudah mula kedengaran selepas Mahkamah Persekutuan pada 1 Disember lalu mengekalkan keputusan Mahkamah Khas Pilihan Raya yang sebelum ini memutuskan keputusan Pilihan Raya Umum Ke-14 (PRU-14) bagi kerusi Parlimen Kimanis di Sabah sebagai tidak sah dan batal.

Parti politik bertapak di negeri itu sama ada di pihak kerajaan atau pembangkang juga sudah mula ‘turun padang’ melihat peluang dan potensi berdasarkan maklum balas rakyat di Parlimen Kimanis sebagai panduan menghadapi Pilihan Raya Kecil (PRK) yang bakal diadakan selewat-lewatnya pada awal Februari 2020.

Perhatian juga pastinya bukan saja dari kawasan Kimanis dan Sabah sendiri, malah dari seluruh negara kerana sekali lagi ‘keupayaan’ kerajaan Pakatan Harapan (PH) pada peringkat Pusat dan kerajaan negeri pimpinan Parti Warisan Sabah (WARISAN) mengekal atau mengukuhkan kedudukan bakal diuji.

Jika pada bulan lalu PH gagal mempertahankan kerusi Tanjung Piai di Johor dalam PRK bagi Parlimen berkenaan, pemerhati politik tentunya mahu melihat sama ada PH mampu bangkit semula di PRK Kimanis dengan merampas kerusi berkenaan yang sebelum ini diwakili Ahli Parlimen Bebas.

Bagi kerajaan negeri pimpinan WARISAN, PRK Kimanis bakal menjadi ujian kedua selepas PRK Sandakan pada Mei lalu yang menyaksikan kerjasama parti itu dengan Pertubuhan Kinabalu Progresif Bersatu (UPKO) dan PH berjaya mempertahankan kerusi berkenaan di tangan DAP dengan majoriti lebih besar.

Di pihak pembangkang pula, Barisan Nasional (BN) yang ditunjangi UMNO pastinya berusaha untuk merampas semula kerusi berkenaan berdasarkan perkiraan ia adalah miliknya kerana dimenangi bekas Menteri Luar, Datuk Seri Anifah Aman atas tiket BN sebelum beliau keluar UMNO tahun lalu.

UMNO sudah menyatakan akan meletakkan calon pada PRK Kimanis dan kemungkinan menamakan Ketua UMNO Kimanis, Datuk Mohamad Alamin memandangkan tiada pemimpin lain yang menonjol di kawasan itu setelah sebahagian besarnya meninggalkan UMNO dan menyertai WARISAN atau Parti Pribumi Bersatu Malaysia (BERSATU).

Selain Anifah, Ahli Dewan Undangan Negeri (ADUN) Membakut, Datuk Mohd Ariffin Arif turut meninggalkan UMNO pada akhir tahun lalu sebelum secara rasmi menyertai BERSATU pada April lalu, menyebabkan UMNO kehilangan semua kerusi di Parlimen Kimanis.

Membakut adalah satu daripada dua kerusi Dewan Undangan Negeri (DUN), selain Bongawan dalam Parlimen Kimanis, namun kerusi DUN Bongawan berjaya dirampas calon WARISAN, Dr Daud Yusof selepas mengalahkan Mohamad yang mewakili BN pada PRU-14.

Parti pembangkang lain, khususnya Parti Bersatu Sabah (PBS) dan Parti Solidariti Tanah Airku (STAR) pimpinan Datuk Seri Dr Maximus Ongkili dan Datuk Dr Jeffrey Kitingan setakat ini belum menyatakan pendirian rasmi sama ada mahu meletak calon atau hanya menyokong calon pembangkang lain.

Anifah sendiri masih boleh bertanding namun hanya sebagai calon Bebas, kecuali beliau menyertai mana-mana parti pembangkang dan dicalonkan parti terbabit.

Kelmarin, pemimpin utama parti komponen PH Sabah dalam mesyuarat Majlis Pimpinan PH negeri yang dipengerusikan Timbalan Ketua Menteri yang juga Pengerusi PH negeri, Datuk Christina Liew, sebulat suara memberi laluan kepada WARISAN untuk meletakkan calon pada PRK Kimanis.

Pemimpin parti komponen PH Sabah dari PKR, DAP, AMANAH dan BERSATU Sabah turut menyatakan jaminan untuk memberikan sokongan kepada calon diletakkan WARISAN bagi memastikan kemenangan di kerusi berkenaan.

Ini bermakna tiada lagi isu parti mana mewakili kerajaan yang akan bertanding merebut kerusi Parlimen Kimanis, hanya menunggu pengumuman Suruhanjaya Pilihan Raya (SPR) mengenai tarikh penting PRK sebelum WARISAN mengumumkan calon.

Pada PRU-14, Anifah memperoleh 11,942 undi dalam pertandingan tiga penjuru menentang Karim yang mendapat 11,786 undi dan calon Parti Harapan Rakyat Sabah (Harapan Rakyat), Jaafar Ismail yang menerima 1,300 undi.

Parlimen Kimanis adalah kerusi luar bandar dengan majoriti daripada 29,805 pengundinya setakat suku pertama tahun ini adalah Bumiputera Islam berketurunan Brunei, diikuti Bumiputera bukan Islam yang kebanyakannya masyarakat Kadazandusun.


Kompleks Mahkamah Kota Kinabalu Dikawal Ketat

KOTA KINABALU: Kawalan keselamatan di pintu utama Kompleks Mahkamah Kota Kinabalu, dekat sini ditingkatkan berikutan pendengaran penghujahan semakan kehakiman berkaitan pembubaran Dewan Undangan Negeri (DUN) Sabah.

Tinjauan di pekarangan mahkamah mendapati semua laluan keluar masuk dikawal ketat pihak polis seawal jam 7 pagi tadi.

Turut kelihatan Pasukan Simpanan Persekutuan (FRU) namun keadaan masih terkawal.

Ketika ini tiada penyokong mana-mana pihak dilihat hadir ke kawasan mahkamah.

Kenderaan awam yang cuba memasuki pagar utama diarahkan berpatah balik sekiranya tidak mempunyai urusan penting.

Petugas media juga kelihatan mula berkumpul di lokasi sama bagi membuat liputan berita berkaitan pendengaran penghujahan terbabit.

Setakat ini belum kelihatan kenderaan yang membawa Tan Sri Musa Aman atau 32 Ahli Dewan Undangan Negeri (ADUN) lain memasuki perkarangan mahkamah.

Bagaimanapun, peguam yang mewakili Musa iaitu Tengku Fuad Tengku Ahmad dilihat telah tiba di kompleks mahkamah jam 8:40 pagi.

Terdahulu, Musa bersama 32 ADUN yang menyatakan sokongan ke atasnya mengemukakan permohonan semakan kehakiman menerusi firma guaman FT Ahmad dan Co pada 4 Ogos lalu.

Permohonan terbabit meletakkan Yang di-Pertua Negeri Sabah, Tun Juhar Mahiruddin sebagai responden pertama, Datuk Seri Mohd Shafie Apdal selaku responden kedua, Suruhanjaya Pilihan Raya (SPR) sebagai responden ketiga dan kerajaan negeri selaku responden keempat.

Sesi pendengaran penghujahan semakan kehakiman dijangka bermula jam 9 pagi ini.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita Bisu Antara 11 Ditahan AADK Sabah

WANITA bisu bersama teman lelakinya antara 11 individu ditahan Agensi Anti Dadah Kebangsaan (AADK) Sabah dalam Ops Cegah di Beaufort dan di dua kampung di Kuala Penyu, awal pagi tadi.

Operasi bermula kira-kira jam 1 pagi dan berakhir 5 pagi tadi, wanita berusia 28 tahun ditahan di sebuah rumah sewa di pekan Beaufort. Semua suspek ditahan mengikut Seksyen 3(1) Akta Penagih Dadah (Rawatan dan Pemulihan) 1983.

Orang awam yang mempunyai maklumat berhubung penyalahgunaan dadah boleh menyalurkan maklumat dengan menghubungi AADK Beaufort di talian 087-222667 atau tampil ke mana-mana pejabat AADK berhampiran.


Polis Sudah Kenal Pasti Semua Individu Minum Bir Di Pusat Kuarantin

KOTA KINABALU: Polis sudah mengenal pasti semua individu yang terbabit dalam video tular sedang minum bir di Pusat Kuarantin dan Rawatan Covid-19 Berisiko Rendah (PKRC) di negeri ini.

Pesuruhjaya Polis Sabah, Datuk Hazani Ghazali berkata, semua individu berkenaan dilaporkan sudah dibenarkan keluar dari PKRC berkenaan selepas tempoh kuarantin mereka tamat.

Katanya, polis akan menjalankan siasatan lanjut dengan memanggil setiap individu terbabit untuk psoal siasat.

“Siasatan menjurus kepada bagaimana minuman itu boleh diperolehi sama ada dibawa masuk sendiri ataupun dengan bantuan pihak lain,” katanya ketika dihubungi, hari ini.

Hazani berkata, pihak terbabit akan dikenakan tindakan undang-undang sekiranya terbukti melanggar peraturan.

Dalam rakaman video berdurasi 12 saat itu memaparkan seramai enam lelaki dan dua wanita sedang minum bir ketika dikuarantin di PKRC terbabit. – HMetro


Siren amaran tsunami dan kamera pantai di Tawau, berfungsi dengan baik

TAWAU, 1 Mac – Alat amaran awal tsunami dan sistem kamera pantai yang dipasang di perkarangan Masjid Al-Kauthar di sini berfungsi dengan baik, kata Pegawai Meteorologi dari ibu pejabat Jabatan Meteorologi Malaysia di Petaling Jaya, Sitti Norhaidah Basri.

Katanya, setiap tahun kerja penyelenggaran dan pengujian sistem dilaksanakan bagi memastikan keberkesanan sistem amaran awal itu jika berlaku bencana tsunami.

“Sistem ini dipasang di kawasan berkenaan bagi menyebarkan amaran tsunami kepada penduduk yang tinggal di kawasan persisiran pantai.

Kita sentiasa memastikan peralatan ini berfungsi demi kepentingan masyarakat khususnya di kawasan pantai,” katanya selepas sesi menguji peralatan itu dilaksanakan di sini, hari ini.

Beliau berkata siren amaran itu boleh didengari penduduk yang tinggal antara satu hingga dua kilometer dari peralatan itu dipasang dan ia dikawal sepenuhnya, di ibu pejabat.

“Kami turut membuat pemantauan berkala terhadap siren seperti itu yang dipasang di daerah Semporna (2), satu di Kunak dan tiga di Lahad Datu, katanya.


Sembilan Ditahan Cuba Tipu Urusan Kad Pekerja Asing

TAWAU, 11 Jan – Polis menggagalkan satu sindiket yang cuba menipu berkaitan pengurusan kad pekerja warga asing dan individu tanpa pengenalan diri untuk bekerja di Sabah selepas menahan sembilan kakitangan sebuah syarikat swasta di sini.

Ketua Polis Daerah Tawau, ACP Fadil Marsus berkata setakat semalam, empat lelaki dan lima wanita berumur antara 20 hingga 65 tahun yang terdiri daripada pengurus syarikat, kerani serta ejen syarikat ditahan dalam serbuan ke atas premis syarikat terbabit di Jalan Dunlop sejak Rabu lepas.

“Modus operandi syarikat adalah pemohon hanya perlu mengisi borang dan membayar upah antara RM800 hingga RM1,200 kepada syarikat untuk membuat kad pekerja terbabit dan kononnya pemohon diberi jaminan tidak akan ditangkap polis.

“Kad pekerja itu juga kononnya menggantikan permit pekerjaan Jabatan Imigresen untuk mendapatkan pekerjaan di mana-mana syarikat atau kilang yang beroperasi di Sabah,” katanya kepada pemberita dalam satu sidang akhbar di sini, hari ini.

Katanya lagi, ejen syarikat yang berjaya mencari pemohon akan mendapat komisen RM200 bagi setiap pemohon.

“Polis turut merampas borang permohonan serta lain-lain dokumen termasuk profil syarikat, sijil maklumat data warga asing, fail pendaftaran warga asing dan kanak-kanak, 23 keping kad pekerja yang sudah siap dan wang tunai RM2,910,” katanya dan menambah kesemua barang itu dirampas sewaktu serbuan ke atas premis syarikat terbabit.

Dalam pada itu, Fadil berkata pihaknya turut membuat pengesahan berhubung perkara itu dengan Kementerian Dalam Negeri serta Jabatan Imigresen namun kedua-dua pihak menafikan pernah melantik mana-mana individu atau syarikat bagi menguruskan atau memproses sebarang jenis kad pekerja untuk warga asing mahupun individu yang tiada pengenalan diri di Sabah.

“Syarikat ini dibuka sejak setahun lalu dan baru beroperasi beberapa bulan lepas dan dipercayai terdapat lebih 20 mangsa memohon berdasarkan kad pekerja yang telah siap diproses…kad pekerja itu boleh disiapkan dalam tempoh singkat sehingga seminggu.

“Setakat ini tiada mangsa yang berani tampil sukarela dan kita akan kesan mangsa ini,” katanya.

Selain itu, katanya siasatan masih dijalankan dan beberapa orang daripada sembilan yang ditahan itu akan didakwa di mahkamah dalam tempoh terdekat dan bakinya, sebagai saksi.

Sementara itu, Fadil turut menasihatkan orang ramai agar berwaspada dan tidak menjadi mangsa kegiatan penipuan penyediaan kad bagi tujuan identiti dengan cara mudah.

“Sekiranya ditawarkan sebarang bentuk perkhidmatan kad, orang ramai perlu segera membuat semakan dengan agensi kerajaan yang berkaitan bagi memastikan kesahihan kad tersebut sekali gus mengelak daripada menjadi mangsa penipuan,” katanya.


TERKINI: Bermula 1 Ogos, Pelitup Muka Wajib Dipakai Dalam Pengangkutan Awam & Tempat Awam Yang Bersesak

PUTRAJAYA: Mulai 1 Ogos 2020, rakyat Malaysia diwajibkan memakai pelitup muka di beberapa tempat yang disarankan oleh kerajaan untuk mengurangkan jangkitan wabak Covid-19 ini.

Hal ini telah dijelaskan oleh Menteri Keselamatan Negara, Datuk Seri Ismail Sabri mengatakan bahawa kerajaan mewajibkan untuk pemakaian pelitup muka di tempat awam seperti semasa menaiki kenderaan awam dan berada di tempat sesak iaitu di pasar dan pusat membeli belah.

Susulan dengan itu, perkara ini perlu dititikberatkan untuk semua orang dan sangat penting untuk memutuskan rantaian jangktian Covid-19 ini. Seperti yang kita tahu, angka kes positif semakin meningkat dari satu angka kepada dua angka sejak kebelakangan ini.

Jadi, secara tegas Datuk Ismail Sabri menasihatkan kepada orang ramai agar memakai pelitup muka dan menjaga jarak sebagai langkah terbaik untuk memutuskan rantaian Covid-19 ini.

PKPP: Pemakaian pelitup muka di dalam pengangkutan awam dan tempat awam bersesak adalah diwajibkan mulai 1 Ogos – Menteri Kanan Datuk Seri Ismail Sabri pic.twitter.com/54zUpFcnkx


Dua Laporan Polis Dibuat Terhadap Zulkarnain Mahdar

KOTA KINABALU: Tindakan biadab Datuk Zulkarnain Mahdar yang mencemar nama baik Istana Negeri Sabah dengan menghina dan membuat tuduhan liar terhadap Yang Dipertua Sabah, Tun Juhar Mahiruddin menimbulkan kemarahan rakyat.

Setakat petang ini, dua laporan polis telah dibuat bagi mendesak pihak berkuasa menjalankan siasatan terhadap Zulkarnain yang merupakan pemimpin pertubuhan bukan kerajaan (NGO) pro-Barisan Nasional (BN).

Laporan pertama dibuat di Ibu pejabat Polis Daerah (IPD) Kota Kinabalu oleh Ketua Biro Undang-Undang Wira Parti Warisan Sabah (Warisan), Mohd Ardy Nadzra.

“Kenyataan (Zulkarnain) yang menyatakan TYT membubarkan (DUN) dan menyebelahi Datuk Seri Panglima Mohd Shafie Apdal adalah tidak berasas.

“Kami menyatakan sekeras-kerasnya TYT tidak menyebelahi mana-mana pihak. Sebenarnya keputusan diambil TYT adalah demi kepentingan rakyat.

“Tuduhan TYT membubarkan DUN disebabkan imbuhan projek rundingan terus juga adalah satu tuduhan liar,” katanya ketika ditemui selepas membuat laporan polis itu.

Terdahulu pagi ini, Zulkarnain Mahdar dalam sidang akhbar di Putrajaya membuat pelbagai tuduhan terhadap Tun Juhar termasuk menggunakan kata-kata kesat ‘kepala hotak’.

Mohd. Ardy berkata, dakwaan menyatakan TYT bersifar berat sebelah kepada Mohd. Shafie kerana diberikan lanjutan tempoh pelantikan TYT juga adalah satu penghinaan kepada sistem pentadbiran negeri.

Katanya, lanjutan tempoh lantikan TYT diputuskan melalui DUN Sabah dan majoriti Ahli Dewan Undangan Negeri (ADUN) menyokong pindaan tempoh lantikan berkenaan.

Sementara itu, laporan polis kedua dibuat di Ibu pejabat Polis Daerah Penampang oleh Setiausaha Politik Ahli Parlimen Penampang, Pritchard Gumbaris.

Pritchard berkata, pihak berkuasa perlu membuka siasatan mengikut Akta Hasutan 1948 kerana tuduhan Zulkarnain itu secara terang-terangan menghasut rakyat untuk membenci seorang ketua negeri.

“Berdasarkan maklumat yang saya tahu, Tun Juhar mempunyai kuasa di bawah Fasal (2) Perkara 21 Perlembagaan Negeri Sabah untuk membubarkan DUN Sabah.

“Perlembagaan Negeri Sabah ini menjelaskan bahawa Yang Dipertua Sabah mempunyai kuasa penuh dan beliau bukanlah orang biasa yang boleh dilayan tanpa rasa hormat dan dipermainkan seperti dilakukan Zulkarnain,” katanya,

Sehubungan itu, beliau mendesak agar pihak polis menjalankan siasatan segera terhadap Zulkarnain dan mengambil tindakan mengikut undang-undang demi menjaga nama baik institusi Istana Negeri Sabah.

“Mengikut Seksyen Akta Hasutan 1948, Raja ertinya Yang di-Pertuan Agong atau Raja atau Yang diPertua Negeri mana-mana Negeri di Malaysia.

“Seksyen 3 (1)(a) Akta Hasutan 1948 menjelaskan kecenderungan menghasut ialah kecenderungan bagi mendatangkan kebencian atau penghinaan atau bagi membangkitkan perasaan tidak setia terhadap mana-mana Raja atau Kerajaan.

“Seksyen 3 (1)(b) pula menyatakan kecenderungan menghasut ialah bagi membangkitkan rakyat mana-mana Raja atau penduduk mana-mana wilayah yang diperintah oleh mana-mana Kerajaan supaya cuba mendapatkan perubahan, dengan apa-apa cara selain cara yang sah, apa-apa jua yang wujud menurut undang-undang di dalam wilayah Raja itu atau wilayah yang diperintah oleh Kerajaan itu,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pendidikan ‘Online’ Mimpi Buat Pelajar Miskin Di Semporna, NGO Bantu Bina Sekolah Percuma

PETALING JAYA: Pendidikan secara dalam talian seperti yang dinikmati kanak-kanak daripada keluarga berpendapatan tinggi hanyalah mimpi bagi kanak-kanak miskin dan asnaf di Semporna, Sabah.

Malah pendidikan formal juga masih merupakan bebanan buat keluarga terbabit.

Terkesan dengan situasi itu, seorang anak jati Semporna mengambil inisiatif mendirikan sebuah pusat pembelajaran percuma buat kanak-kanak daripada keluarga asnaf, hasil sumbangan orang ramai dan syarikat swasta.

Pengurus Pertubuhan Semporna Prihatin, Hassan Unus berkata, penubuhan pusat pembelajaran percuma yang akan dibuka di Kampung Pekan 2, Semporna bukan sahaja membuka peluang kepada kanak-kanak berkenaan menuntut ilmu, tetapi juga mengelakkan mereka daripada terjebak dalam aktiviti tidak sihat.

“Ada yang pada usia 18 tahun masih tidak pandai membaca. Ramai seperti ini. Ada juga asnaf, yang juga warganegara tidak dapat ke sekolah kerana tidak ada wang. Kanak-kanak ini terpaksa membantu keluarga dengan menjadi nelayan bagi mencari sumber pendapatan tambahan,” katanya kepada FMT.

Hassan memaklumkan jumlah anak-anak yang tidak dapat pendidikan ini “agak ramai”.

“Apabila mereka semakin membesar, ia akan menjadi masalah kepada masyarakat. Pertamanya, kami bimbang mereka akan terjebak dalam penagihan dadah dan macam-macam gejala sosial.”

Isu kanak-kanak tidak bersekolah di daerah Semporna bukanlah perkara baru, sebaliknya isu lama yang sehingga kini tidak menemui penghujungnya, walaupun beberapa usaha sudah dilakukan oleh Putrajaya dan kerajaan Sabah sebelum ini.

Hassan berkata, pusat pembelajaran Al-Huda yang dibina atas tanah milik individu itu boleh memuatkan 300 pelajar dalam lingkungan usia 7 hingga 15 tahun dalam dua sesi persekolahan, iaitu pagi dan petang.

“Kita akan ajar Al-Quran dan Iqra’ dahulu. Apabila sudah dapat buku, kita boleh buat pendidikan lain seperti Kelas Al-Quran dan Fardhu Ain (KAFA). Buat masa ini kita tidak ada duit lagi hendak beli buku-buku ini. Kita mahu anak-anak ini pandai membaca, kenal agama dan jadi orang baik.”

Menurut Hassan, Majlis Keselamatan Negara ada membuat projek persekolahan dengan bayaran RM30 sebulan, dan ada juga projek pendidikan “bawah rumah” dengan bayaran 50 sen sehari.

“Tetapi masih ada antara pelajar ini tidak mampu, sebab itu kita buat sekolah percuma,” katanya.

Hassan sendiri terkejut dengan situasi kanak-kanak daripada keluarga miskin di Semporna, yang berada dalam keadaan yang tidak kondusif untuk menuntut ilmu, hatta sewaktu negara sedang melangkah ke era Revolusi Industri 4.0.

Katanya, kesedaran untuk membantu kanak-kanak miskin di Semporna bermula apabila beliau turun ke kawasan perkampungan di daerah itu ketika perintah kawalan pergerakan (PKP) Mac lalu.

“Bila PKP, ramai orang terjejas. Sebab itu turun membantu keluarga yang terkesan. Dari situ barulah kita nampak Semporna, ramai betul orang yang susah. Susah mereka bukan susah biasa, tetapi susah yang sangat kritikal,” katanya.

Menurutnya, ibu bapa kanak-kanak terbabit sendiri tidak menggalakkan anak-anak ke sekolah. Sebaliknya mereka lebih selesa meminta anak-anak membantu urusan pekerjaan bagi menambah sumber rezeki.

Hassan berkata, pusat pembelajaran itu bagaimanapun belum beroperasi dan menjangka ia akan dibuka pada 21 Jan depan.

Katanya, ia masih memerlukan peralatan asas seperti meja dan kerusi, lampu dan kipas serta bekalan elektrik.

Berat mata memandang, berat lagi bahu memikul. Jika anda mahu membantu, mesej kami di Whatsapp FMT Helpline @ 0193899839. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Mahu Peruntukan Belanjawan Diagih Lebih Awal Pada Tahun Depan

KOTA KINABALU: Pengagihan peruntukan kerajaan persekutuan dibawah Belanjawan 2020 kepada Sabah perlu diagihkan awal pada tahun depan, kata Timbalan Ketua Menteri Sabah Datuk Jaujan Sambakong.

Katanya ini bagi memastikan pelaksanaan projek pembangunan yang dinyatakan pada Belanjawan 2020 dapat dilaksanakan dengan masa yang cukup dan hasilnya berkualiti untuk manfaat rakyat.

“Jika peruntukan mula diturunkan (agih) pada April atau Meil akan melambatkan pelaksanaan projek pembangunan.

“Sedangkan rakyat terutama di kawasan luar bandar tidak sabar-sabar lagi untuk mendapatkan kemudahan bekalan air, bekalan elektrik dan jalan raya,” katanya pada sidang media di sini, hari ini.

Menteri Kewangan Lim Guan Eng ketika membentangkan belanjawan itu semalam menyatakan sejumlah RM5.2 bilion diperuntukkan untuk perbelanjaan pembangunan di Sabah.

Jaujan yang juga Menteri Kerajaan Tempatan dan Perumahan negeri mahu kontraktor yang dilantik melaksanakan projek pembangunan di negeri ini dibawah Belanjawan 2020 melakukannya dengan fokus dan tidak memikirkan keuntungan sahaja.

Katanya tumpuan harus diberikan untuk melaksanakan kerja dengan berkualiti dan mengikut prosedur operasi standard yang ditetapkan khususnya membabitkan jalan raya.

Dalam pada itu, beliau menyifatkan peruntukan yang diumumkan pada Belanjawan tahun depan mengambil kira pandangan pimpinan kerajaan negeri Sabah.

Katanya belanjawan ini terangkum seperti apa yang diperlukan di negeri ini khususnya soal kemudahan asas, ekonomi dan peluang pekerjaan.


PDRM Kurangkan Sekatan Jalan Raya Mulai Isnin – KPN

KUALA LUMPUR, 1 Mei: Polis Diraja Malaysia (PDRM) akan mengurangkan sekatan jalan raya mulai Isnin ini dan akan memfokus kepada penguatkuasaan pematuhan jarak sosial selain mengekang kemasukan pendatang tanpa izin serta kegiatan penyeludupan.

Ini berikutan Perintah Kawalan Pergerakan Bersyarat (PKPB) yang diumumkan kerajaan hari ini yang memberikan beberapa kelonggaran berbanding PKP.

Ketua Polis Negara Tan Sri Abdul Hamid Bador berkata beberapa lokasi sekatan jalan raya akan turut diubah ke lokasi yang didapati menjadi laluan kemasukan pendatang tanpa izin dan kegiatan penyeludupan.

“Selaras dengan arahan terbaru kerajaan ini juga, PDRM dan Angkatan Tentera Malaysia akan meningkatkan kawalan ke laluan utama yang dikenal pasti digunakan oleh tekong-tekong (pengendali penyeludupan manusia) untuk membawa masuk pendatang tanpa izin.

“Laluan tersebut akan diperkuatkan dengan sekatan jalan raya baharu yang dikawal ketat bagi memastikan penyebaran dan penularan wabak COVID-19 ini dapat dikekang selaras dengan arahan PKP ini,” katanya kepada Bernama hari ini.

Abdul Hamid berkata PDRM menyambut baik keputusan kerajaan untuk membenarkan hampir semua sektor ekonomi beroperasi semasa PKP dilaksanakan namun akan terus melakukan pemantauan dan penguatkuasaan terhadap semua aktiviti bagi memastikan amalan jarakan sosial dipatuhi.

Perdana Menteri Tan Sri Muhyiddin Yassin, dalam perutusan khas sempena Hari Pekerja hari ini, berkata sebahagian besar aktiviti ekonomi dan sosial dibenarkan beroperasi mulai 4 Mei tertakluk kepada syarat dan prosedur operasi standard (SOP) yang ditetapkan.

Antaranya, restoran dibenar beroperasi dengan syarat mematuhi SOP perniagaan, aktiviti sukan luar seperti bermain badminton atau tenis tanpa penonton, joging, kayuhan basikal, golf dan larian tidak melebihi 10 orang dibenarkan dengan syarat mengamalkan jarakan sosial.


Polis Sandakan Selesai 10 Kes Jenayah, Tahan 12 Lelaki

SANDAKAN: Polis di sini berjaya menyelesaikan 10 kes jenayah dengan menahan 12 orang serta merampas pelbagai barangan dianggarkan bernilai lebih RM9,000 sepanjang sebulan sejak 16 Mei lepas.

Ketua Polis Daerah Asisten Komisioner Mohd Azhar Hamin berkata pada pertengahan bulan Mei sehingga pertengahan Jun 2019, pihak IPD Sandakan telah melakar pelbagai kejayaan yang berterusan bagi membasmi jenayah secara proaktif, khususnya untuk menjaga kepentingan masyarakat di daerah ini.

“Operasi yang dijalankan telah berjaya menumpaskan individu dan kumpulan yang terlibat dalam pelbagai kegiatan jenayah iaitu pecah rumah, curi harta benda dan samun,” katanya.

Beliau berkata dengan kejayaan tangkapan itu, pihak Jabatan Siasatan Jenayah IPD Sandakan telah menjalankan siasatan dan berjaya menyelesaikan 10 kes jenayah, merampas pelbagai barangan iaitu sebanyak 15 unit barangan dan sebuah motosikal yang digunakan untuk melakukan jenayah.

“Jumlah keseluruhan kerugian bagi 10 kes jenayah yang dilaporkan adalah RM10,000 manakala harta rampasan dianggarkan lebih kurang RM9,200.

“Suspek tangkapan seramai 12 orang yang terdiri daripada empat warga tempatan dan lapan warga asing. Kesemua suspek berumur dalam lingkungan 16 hingga 52 tahun,” katanya dalam sidang media di Bilik Mesyuarat Jabatan Siasatan Jenayah Balai Bandar Sandakan, pagi Khamis.

Beliau berkata hasil pemeriksaan ke atas kesemua tangkapan telah dapati 10 daripada mereka positif mengunakan dadah jenis methamphetamine (syabu).

“Kejayaan tangkapan ini merupakan hasil kerjasama masyarakat awam dalam menyalurkan maklumat kepada pihak polis sehingga tertangkapnya suspek yang terlibat,” katanya.

Salah satu kes terbabit, Mohd Azhar berkata pihaknya telah berjaya menahan seorang lelaki yang melakukan pecah masuk Pejabat Jabatan Perangkaan Batu 7 pada Rabu.

“Suspek yang dipercayai dikehendaki polis beberapa daerah berumur 25 tahun itu ditahan ketika memecah masuk pejabat berkenaan semasa pihaknya melakukan rondaan cegah jenayah,” katanya.

Beliau berkata siasatan lanjut terhadap suspek telah menjumpai beberapa peralatan disyaki untuk melakukan jenayah pecah rumah seperti satu sebatang pemutar skrew, sebatang spanar, sebatang besi kuku kambing dan sebuah motosikal.

“Semakan rekod lampau, suspek terlibat dalam beberapa kes curi, pecah rumah dan dadah di Kota Kinabalu dan Beaufort.

“Modus operandi mengumpil mangga, menyasarkan bangunan pejabat dan kedai, dan hanya untuk mendapatkan wang tunai,” katanya. – Utusan Borneo


Pemandu Grab dibunuh, mayat dibuang dalam semak

KOTA KINABALU: Pemandu kenderaan perkhidmatan e-hailing, Grab yang dilaporkan hilang Jumaat lalu, dipercayai disamun dan dibunuh sebelum mayat mangsa dibuang di kawasan semak dekat pantai Kampung Shahbandar, Tuaran.

Pesuruhjaya Polis Sabah, Datuk Omar Mammmah, berkata hasil siasatan polis dan kerjasama syarikat Grab, polis berjaya mengesan dua penumpang terakhir yang menggunakan khidmat Grab dipandu mangsa.

“Susulan itu, polis berjaya mengesan dan menahan dua lelaki di kawasan parkir 1 Borneo, di sini, pada jam 9.50 malam tadi.

“Hasil soal siasat, kedua-dua suspek mengaku membunuh mangsa sebelum membuang mayatnya di kawasan semak di Kampung Shahbandar, Tuaran,” katanya pada sidang media di Ibu Pejabat Polis Kontinjen (IPK) Sabah, di Kepayan, hari ini.

Sejak kelmarin, tular di media sosial mengenai seorang pemandu Grab, Mohd Hanafiee Jaafar, 27, dilaporkan gagal dihubungi ahli keluarga dan rakannya sejak Jumaat lalu.

Pada jam 12.30 tengah malam Ahad lalu, kereta dipercayai milik Mohd Hanafiee ditemui di kawasan tapak bazar Ramadan, Indah Permai, Sepanggar dan pemeriksaan mendapati ada kesan darah di bahagian stereng, brek tangan, pintu depan dan cermin.

Malam tadi, beberapa status dimuat naik di Facebook dan Tweet dipercayai dibuat ahli keluarga Mohd Hanafiee memaklumkan mayat ditemui di Kampung Shahbandar, adalah keluarga mereka yang dilaporkan hilang Jumaat lalu.

Omar berkata, siasatan mendapati mangsa membawa kedua-dua suspek kira-kira jam 4 pagi Jumaat lalu, dari Kingfisher ke Tuaran.

“Siasatan juga mendapati sejumlah wang milik mangsa hilang, manakala barang lain masih dalam siasatan.

“Kedua-dua suspek berusia 20 tahun dan seorang daripadanya adalah warga asing. Kedua-dua suspek juga tidak bekerja,” katanya.

Beliau berkata, polis akan memohon reman hari ini ke atas kedua-dua suspek untuk siasatan lanjut.

“Mangsa dipercayai sudah meninggal dunia sejak dua tiga hari lalu berdasarkan keadaan tubuhnya yang mula membengkak dan kita percaya kejadian berlaku pada 24 Mei lalu.

“Siasatan masih diteruskan dan kes disiasat mengikut Seksyen 302 Kanun Keseksaan kerana membunuh,” katanya.

Sementara itu, Omar berkata, pihaknya masih menjalankan pengecaman ke atas mayat mangsa bagi memastikan mangsa adalah pemandu Grab dilaporkan hilang sejak Jumaat lalu.

“Ahli keluarga pemandu Grab sudah dipanggil, tetapi mereka gagal membuat pengecaman itu pemandu Grab terbabit kerana keadaan mayat mulai reput.

“Jadi, kita akan menggunakan kaedah lain menggunakan cap jari dan DNA untuk mengenal pasti sama ada mayat itu pemandu Grab terbabit.

“Bagaimanapun berdasarkan pengakuan, kedua-dua suspek melakukan samun ke atas pemandu Grab sebelum membunuh mangsa,” katanya. – Berita Harian


Baru Kahwin Dua Bulan, Suami Bakar Isteri Hidup-Hidup Selepas Bertengkar

SURABAYA: Seorang wanita dibakar suaminya hidup-hidup selepas pasangan itu bertengkar di sebuah rumah tumpangan di Surabaya, Indonesia, semalam.

Difahamkan, Putri, 25, dan suaminya, Purwanto, 45, menyewa salah sebuah bilik di rumah tumpangan itu dan mereka mengalami krisis rumah tangga dan mangsa tidak tinggal bersama suspek beberapa hari.

Namun, mangsa kembali semula ke rumah itu dari rumah keluarganya bersama dengan ibunya.

Pasangan itu sekali lagi bertengkar dan keadaan menjadi semakin teruk pada pagi semalam sehingga Purwanto tergamak membakar mangsa.

Penyelia rumah tumpangan itu, Heri Suhandoyo, 46, berkata, selepas lima minit mendengar mereka bertengkar, dia terdengar Putri menjerit kepanasan dan tubuhnya terbakar.

Mangsa yang mengalami kecederaan parah segera dikejarkan ke hospital berdekatan, sementara suspek pula melarikan diri dari tempat kejadian dengan menunggang sebuah motosikal.

Ketua Polis Surabaya, Widiyantoro berkata, pihaknya masih menyiasat motif suspek membakar isterinya dan usaha mengesan suspek sedang giat dijalankan.

Mangsa disahkan mengalami luka terbakar di lengan, kaki, muka dan keadaannya kini stabil.


Berahi Isteri Kawan

BALANGAN (Kalimantan Selatan, Indonesia): Seorang lelaki memperdaya rakan menemaninya minum di warung sebelum memberi alasan perlu beredar kerana ada hal penting tetapi sebaliknya dia ke rumah rakannya itu di sini, untuk mencabul isteri mangsa.

Kompas melaporkan, lelaki berusia 30 tahun dikenali sebagai Maulid itu, memujuk rakannya keluar minum bersamanya jam 11 malam, agar mangsa tiada di rumah bagi membolehkannya melakukan perbuatan terkutuk berkenaan.

Selepas kejadian pada 29 April lalu, Maulid melarikan diri dari kampungnya dan dipercayai bersembunyi di sebuah kampung di Kalimantan Timur.

Kompas melaporkan, dia bagaimanapun, berjaya ditahan Khamis lalu, hasil kerjasama polis kedua-dua wilayah sejak suspek mula diburu lima bulan lalu.

Menurut polis, kira-kira jam 3 pagi, ketika berada di warung, Mualid memberitahu rakannya dia perlu beredar kerana ada hal penting dan terus ke rumah rakannya itu, lalu masuk ke dalam rumah kerana pintu tidak berkunci.

Dia masuk ke bilik tidur dan memeluk isteri mangsa. Wanita itu membiarkannya kerana dalam suasana gelap, dia menyangka Mualid adalah suaminya namun selepas beberapa lama menyedari lelaki terbabit bukan suaminya lalu menjerit meminta tolong.

Laporan media Indonesia tidak menyebut sejauh mana Mualid mencabul wanita terbabit namun dikatakan berlaku selama beberapa minit.

Mualid melarikan diri dari rumah rakannya itu sebelum melarikan diri dari kampungnya dan bersembunyi di Desa Songka, daerah Paser di Kalimantan Timur.

Ketua Jabatan Siasatan Jenayah Polis Resor Balangan, Tukiman berkata, selepas ditahan suspek mengaku semua perbuatan kejinya itu.-Agensi


Kanak-Kanak Maut Terkena Renjatan Elektrik

TUARAN: Seorang kanak-kanak lelaki berusia 10 tahun maut dipercayai terkena renjatan elektrik di kawasan lapang di Kampung Tembiluk, Mengkabong di sini, tengah hari tadi.

Ketua Polis Daerah Tuaran, Deputi Superintendan Mohd Hamizi Halim, berkata sebelum insiden jam 12.45 tengah hari itu, mangsa dipercayai bermain layang-layang bersama seorang rakannya yang berusia 12 tahun.

Katanya, pihak polis kemudian menerima panggilan telefon daripada orang awam berhubung penemuan seorang kanak-kanak lelaki dalam keadaan terbaring dan tidak sedarkan diri di lokasi yang juga bekas tapak padi sawah.

“Hasil siasatan mendapati, kejadian awal berpunca daripada layang-layang mangsa yang tersangkut di tiang elektrik.

“Mangsa berusaha mendapatkan layang-layang itu semula dengan menjoloknya menggunakan batang besi menyebabkan mangsa terkena renjatan elektrik lalu tidak sedarkan diri,” katanya.

Mohd Hamizi berkata, bapa mangsa hanya menyedari kejadian selepas adik iparnya memaklumkan penemuan mangsa dan dihantar ke Hospital Tuaran.

“Bagaimanapun, mangsa disahkan meninggal dunia ketika mendapatkan rawatan di wad kecemasan akibat melecur separuh badan.

“Mayat mangsa ditempatkan di unit Forensik Hospital Tuaran bagi mengikuti prosedur operasi standard (SOP) COVID-19 sebelum proses bedah siasat dijalankan,” katanya.

Mohd Hamizi berkata, pemeriksaan mendapati tiada tanda mencurigakan manakala kes diklasifikasikan sebagai mati mengejut (SDR) sehingga laporan penuh bedah siasat diperoleh. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Tiga Kematian Di Sabah Hari Ini

PUTRAJAYA: Tiga kes kematian disebabkan oleh COVID-19 dilaporkan hari ini di Sabah menjadikan jumlah kumulatif sebanyak 348 kes atau 0.57 peratus daripada jumlah keseluruhan kes.

Ketua Pengarah Kesihatan, Tan Sri Dr Noor Hisham Abdullah, berkata masing-masing satu kematian dilaporkan di Hospital Duchess of Kent di Sandakan, Hospital Queen Elizabeth dan Hospital Tawau.

“Kes kematian ke-346 ialah wanita warganegara berusia 70 tahun dan meninggal dunia di Hospital Duchess of Kent.

“Kematian ke-347 membabitkan lelaki warganegara berusia 59 tahun yang mempunyai penyakit darah tinggi dan asma.

“Kematian ke-348 pula membabitkan wanita warganegara berusia 77 tahun yang mempunyai penyakit kencing manis dan darah tinggi. Kematian wanita ini disahkan di Hospital Tawau,” katanya dalam kenyataan, di sini hari ini. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 121 Individu Sembuh & Dibenar Pulang Hari Ini

PUTRAJAYA : Sebanyak 121 individu yang sebelum ini positif COVID-19 kini sudah sembuh dan dibenarkan pulang.

Ketua Pengarah Kesihatan, Datuk Dr Noor Hisham Abdullah berkata, jumlah itu secara tidak langsung menjadikan jumlah kumulatif yang sembuh sepenuhnya di negara ini seramai 1,608 kes.

Katanya, bilangan kes yang pulih sepenuhnya hari ini melebihi kes baharu yang dilaporkan di Pusat Kesiapsiagaan dan Tindakan Cepat Krisis Kebangsaan (CPRC), Kementerian Kesihatan Malaysia (KKM.)

“Sehingga jam 12 tengah hari tadi, sebanyak 109 kes baharu dilaporkan dan menjadikan jumlah keseluruhan kes positif di negara ini sebanyak 4,228 kes.

“Ini bermakna bilangan kes yang sembuh melebihi kes baharu dilaporkan. Daripada jumlah itu, seramai 72 kes positif COVID-19 sedang dirawat di Unit Rawatan Rapi (ICU) dan 43 kes memerlukan bantuan pernafasan,” katanya.

Sementara itu, turut dilaporkan di CPRC hari ini pertambahan dua lagi kes kematian berkaitan COVID-19.

“Justeru, jumlah kumulatif kes kematian COVID-19 di Malaysia adalah sebanyak 67 kes atau 1.58 peratus daripada keseluruhan kes.

“Kes kematian ke-66 (kes ke-2798) adalah seorang lelaki warganegara Malaysia berumur 59 tahun dan mempunyai latar belakang penyakit autoimun dan beberapa penyakit kronik yang lain.

“Beliau mempunyai sejarah menghadiri perhimpunan di Masjid Seri Petaling. Beliau dirawat di Hospital Melaka pada 31 Mac 2020 dan disahkan meninggal dunia pada 9 April 2020 jam 5.00 pagi.

“Manakala kes kematian kedua iaitu ke-67 (kes ke-2864) ialah seorang wanita warganegara Malaysia berumur 23 tahun dan mempunyai latar belakang penyakit tiroid.

“Beliau mempunyai sejarah kontak rapat dengan dua kes positif COVID-19 (iaitu kes ke- 2469 dan kes ke-2470) dan beliau adalah generasi ke-5 kluster persidangan gereja di Kuching, Sarawak.

“Beliau buknlah peserta persidangan di gereja terbabit. Beliau dirawat di Hospital Umum Sarawak pada 30 Mac 2020 dan disahkan meninggal dunia pada 9 April 2020 jam 9.42 pagi,” katanya. – Berita Harian


Daftar GRS Secara Rasmi, Elak Tembung Sesama Sendiri, Kata Salleh

KOTA KINABALU: Seorang pemimpin Umno mencadangkan Gabungan Rakyat Sabah (GRS) didaftarkan secara rasmi bagi mengelakkan pertembungan sesama parti dalam kerajaan ketika pilihan raya umum akan datang seperti yang berlaku pada pilihan raya negeri (PRN) Melaka.

Ahli Dewan Undangan Negeri (ADUN) Usukan Salleh Said Keruak berkata, gabungan GRS berkesan kerana ia melibatkan kerjasama parti nasional dan parti tempatan dengan struktur yang jelas.

“Soalnya sekarang, bagaimanakah kita mengelak pertembungan antara ahli GRS seperti PN (Perikatan Nasional) dan BN (Barisan Nasional) pada depan seperti yang berlaku dalam PRN Melaka?

“Situasi politik Sabah berbeza daripada Semenanjung dan kita tidak boleh lalai dalam perkara ini,” tegasnya dalam satu catatan di Facebook.

GRS ditubuhkan pada 12 Sept selepas PRN negeri sebagai gabungan parti tempatan melibatkan Barisan Nasional, Perikatan Nasional dan Parti Bersatu Sabah.

Sehubungan itu, beliau menggesa pemimpin GRS secara serius membincangkan langkah bagi memperkasa gabungan itu supaya ahlinya mempunyai kuasa untuk menentukan hala tuju sendiri.

Jelas Salleh, GRS boleh mempertimbangkan untuk membuka keahlian secara langsung kepada parti lain untuk menjadi ahli gabungan GRS.

“Biar orang awam tidak lagi keliru mengenai GRS. GRS kekal fokus dalam menunaikan tanggungjawab kepada rakyat Sabah, kita perlu membangunkan ekonomi negeri, menciptakan peluang pekerjaan dan mempersiapkan generasi anak muda sebagai pemimpin masa depan Sabah,” katanya.

Bekas Ketua Menteri Sabah itu berkata, beliau telah pun membawa perkara itu secara terbuka kepada kepimpinan tertinggi GRS.

“Sudah tentu akan ada perbezaan pendapat, tetapi demi masa depan Sabah saya percaya ia penting untuk membincangkan perkara ini sekarang secara terbuka, membina dan bertimbang rasa.

“Pokoknya, untuk memastikan Sabah terus melangkah GRS perlu ketepikan politik polemik dan kekalkan tumpuan kita untuk terus bekerja,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemuda UMNO Beaufort Buat Laporan Polis Terhadap Warisan

BEAUFORT: Pemuda Umno membuat laporan polis pada Isnin berkenaan sambutan Hari Krismas dan Tahun Baharu di Membakut yang menawarkan hadiah bertuah kepada pengunjung selepas proses Penamaan Calon Pilihan Raya Kecil (PRK) Parlimen Kimanis selesai Sabtu lalu.

Laporan dibuat oleh Ketua Pemuda Umno Beaufort, Mohd Fadzil Misdeh yang mendakwa tindakan Parti Warisan Sabah (Warisan) itu menyalahi Seksyen 8 dan 10 Akta Kesalahan Pilihan Raya 1954.

“Saya mendapat tahu mengenai dakwaan salah laku ini melalui media sosial WhatsApp dan Facebook di mana hadiah berupa motosikal, hamper dan sebagainya diberi kepada pengunjung dalam acara itu,” katanya.

Ketua Menteri merangkap Presiden Warisan, Datuk Seri Mohd Shafie Apdal pada Isnin berkata beliau pertama kali mendengar laporan polis dibuat berkaitan sambutan Krismas.

Menurutnya, kerajaan mahupun Warisan tiada hak membatalkan sebarang sambutan Krismas selepas 25 Disember.

“Sambutan berkenaan mungkin sudah lama dirancang dan kebetulan ia dibuat dengan hari Penamaan Calon pada 4 Januari lalu,” kata Shafie bila ditanya mengenai isu tersebut.

Sementara itu, naib presiden Warisan Datuk Peter Anthony menafikan acara tersebut adalah anjuran partinya ataupun Persatuan KDM Malaysia.

Ia adalah hasil kerjasama masyarakat setempat terutama dari Membakut yang berjaya mengutip dana bagi tujuan penganjuran Sambutan Krismas dan Tahun Baharu 2020, katanya.

Peter berkata ianya adalah perkara biasa dan tradisi di Sabah memberi hadiah semasa perayaan sedemikian.

Pada Ahad, Timbalan Pengerusi BN, Datuk Seri Mohamad Hasan dilaporkan sebuah portal sebagai berkata bahawa BN akan membuat laporan polis terhadap apa yang didakwa sebagai pelanggaran Akta kesalahan Pilihan Rayaoleh parti kerajaan ketika kempen Pilihan Raya Kecil (PRK) Parlimen Kimanis.

Shafie dan Peter serta calon PRK Kimanis Warisan Datuk Karim Bujang adalah antara pemimpin Warisan, Upko dan Pakatan Harapan turut menghadiri majlis sambutan tersebut.

PRK Parlimen Kimanis pada 18 Jan menyaksikan pertandingan satu penjuru antara Warisan yang diwakili oleh Karim dan BN yang mencalonkan Datuk Mohamad Alamin.


Maszlee Dijangka Umum Letak Jawatan Petang Ini

Putrajaya, 2 Jan: Dr Maszlee Malik dijangka akan mengumumkan perletakan jawatan beliau sebagai menteri pendidikan petang ini menurut laporan Malay Mail.

Malay Mail memetik sumber yang mendakwa Maszlee telah menyerahkan surat perletakan jawatannya kepada Perdana Menteri, Dr Mahathir tengah hari tadi.“Beliau menyerahkan surat perletakan jawatannya hari ini dan PM menerimanya. Ketika ini, Maszlee sedang bermesyuarat dengan kakitangannya dan akan mengumumkan keputusan beliau pada sidang akhbar petang ini” kata sumber tersebut.

Sidang akhbar dijadualkan akan diadakan pada jam 4.30pm ini di Kementerian Pendidikan dekat Putrajaya.

Maszlee, mantan pensyarah dilantik sebagai menteri pendidikan pada 21 May selepas pengumuman Dr Mahathir melantik dirinya sebagai menteri pendidikan mendapat tentangan pelbagai pihak.

Maszlee juga merupakan ahli parlimen Simpang Renggam dan ahli majlis tertinggi Bersatu.

Beliau dikritik oleh pebagai pihak dalam pelbagai isu sejak menjawat jawatan menteri pendidikan di antaranya mengenai UEC, pengajaran Jawi di sekolah vernakular dan yang terkini mengenai soalan kontroversi di satu universiti yang menyentuh isu sensitif .


Lebih 57,000 Pemastautin Tetap Dapat Kerakyatan

KUALA LUMPUR, 21 Nov – Jabatan Pendaftaran Negara (JPN) merekodkan 57,191 pemaustatin tetap telah dianugerahkan kewarganegaraan Malaysia sejak 2008 hingga 30 Sept lepas.

Timbalan Menteri Dalam Negeri Datuk Mohd Azis Jamman ketika sesi soal jawab di Dewan Rakyat hari ini berkata pertimbangan setiap permohonan turut mengambil kira aspek kemanusiaan serta diperincikan daripada peruntukan Perlembagaan Persekutuan termasuk memenuhi tempoh mastautin pemegang kad MyPR.

Beliau menjawab soalan Datuk Wong Tien Fatt (PH-Sandakan) yang ingin tahu dasar pertukaran kad pengenalan merah ke biru kepada golongan yang berkelayakan.

Mohd Azis berkata pemohon perlu mempunyai pengukuhan bahasa Melayu yang diukur melalui tiga komponen ujian pengetahuan iaitu lisan, membaca dan menulis selain melalui tapisan keselamatan polis.

Bagi pemohon berumur lebih 60 tahun yang gagal tapisan keselamatan, beliau berkata mereka masih dipertimbangkan untuk dianugerahkan kewarganeraan sekiranya kesalahan dilakukan sudah melebihi 20 tahun dan bukan daripada kategori jenayah berat, profesional atau terancang.?

Mohd Azis turut menegaskan bahawa para pemohon yang mendapat kelulusan perlu hadir di JPN bagi mengangkat sumpah sebelum diberikan sijil kewarganegaraan untuk dibenarkan membuat kad pengenalan.

“Ada juga pemohon yang dapat surat kelulusan ini, mereka beranggapan secara automatik telah dianugerahkan kewarganeraan. Sebenarnya itu tidak benar, apa yang penting selepas dapat kelulusan ini, mereka masih perlu untuk hadir ke JPN bagi proses angkat sumpah dan seterusnya membuat pembayaran fi (fee) sebelum dikeluarkan dengan sijil kewarganegaraan,” katanya.


Facebook Larang Huawei Guna Aplikasi

SAN FRANCISCO: Facebook Inc tidak lagi membenarkan pemasangan aplikasi media sosial di dalam telefon pintar Huawei, tamparan terbaru untuk syarikat teknologi gergasi China itu.

Larangan itu dibuat ketika syarikat terbabit berusaha untuk mengekalkan perniagaannya di negara itu ketika berdepan dengan sekatan pembelian alat ganti dan perisian Amerika Syarikat.

Menurut Facebook, pengguna sedia ada telefon Huawei masih boleh menggunakan aplikasi dan menerima kemas kini, tetapi pelanggan baharu tidak lagi dapat menggunakan aplikasi Facebook, WhatsApp dan Instagram.

Kebanyakan penjual telefon pintar gemar menyertakan tawaran pemasangan aplikasi popular seperti Facebook, termasuk Twitter dan Booking.com di dalam telefon pintar Huawei.

Setakat ini semua syarikat terbabit enggan memberikan sebarang reaksi terhadap perkembangan terbaru itu.

Langkah Facebook sudah pasti menjejaskan prospek jualan telefon pintar Huawei Technologies Co Ltd, yang menjana pendapatan terbesar tahun lalu, disokong pertumbuhan kukuh di Eropah dan Asia. – Reuters


Istana Negeri Sabah Masih Lengang

KOTA KINABALU: Sehingga jam 8 pagi hari ini, belum terdapat sebarang pergerakan masuk kenderaan orang kenamaan bagi menghadiri upacara angkat sumpah Ketua Menteri Sabah baharu.

Difahamkan majlis tersebut akan berlangsung kira-kira jam 10 pagi ini, namun belum terdapat sebarang makluman siapa yang akan dilantik menjadi Ketua Menteri Sabah.

Semalam, empat pimpinan Gabungan Rakyat Sabah (GRS) iaitu Ketua UMNO Sabah, Datuk Seri Bung Moktar Radin; Ketua Badan Pimpinan Negeri Bersatu Sabah, Datuk Hajiji Noor; Setiausaha Agung Parti Bersatu Sabah, Datuk Jahid Jahim dan Presiden Parti Solidariti Tanah Airku (Star), Datuk Dr Jeffrey Kitingan hadir ke Istana Negeri untuk menghadap Yang di-Pertua Negeri Sabah, Tun Juhar Mahiruddin.

Bagaimanapun, menurut mereka keputusan diserahkan kepada Juhar untuk menentukan siapa Ketua Menteri Sabah yang baharu.- SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Edar Dadah, Lelaki Warga Filipina Ditahan Bersama Syabu 6.15 Gram

LAHAD DATU: Tindakan seorang lelaki warga Filipina cuba melarikan diri tidak berjaya apabila dia dicekup polis selepas dipercayai terbabit dalam pengedaran dadah di Kampung Desa Bajau, di sini semalam.

Dalam kejadian pukul 1 tengah hari itu, polis turut merampas dadah jenis syabu seberat 6.15 gram dianggarkan bernilai lebih RM900.

Ketua Polis Daerah Lahad Datu, Asisten Komisioner Nasri Mansor berkata, terdahulu, pihaknya melancarkan Op Ice Breaker selepas menerima maklumat berhubung aktiviti pengedaran dadah di lokasi berkenaan.

“Dalam operasi tersebut, polis menjumpai suspek berumur 36 tahun di hadapan sebuah rumah tidak bernombor di kampung berkenaan dalam keadaan mencurigakan.

“Bagaimanapun, suspek cuba melarikan diri dengan bertindak agresif sebaik menyedari kehadiran polis,” katanya.

Tambah Nasri, hasil ketangkasan pegawai dan anggota bertugas, suspek berjaya ditahan selepas berlaku sedikit pergelutan.

“Hasil pemeriksaan ke atas badan suspek, polis menemui empat paket plastik lutsinar berisi ketulan hablur dipercayai syabu yang disimpan dalam satu kotak rokok milik lelaki berkenaan.

“Lelaki itu juga gagal mengemukakan sebarang dokumen pengenalan diri ketika ditahan,” katanya.

Menurut Nasri, ujian saringan air kencing suspek juga menunjukkan positif kandungan methamphetamine.

Kes disiasat mengikut Seksyen 39A (1) Akta Dadah Berbahaya 1951 dan Seksyen 6 (1) (a) Akta Imigresen 1959/63.


96 Kematian Covid-19, Meningkat 3 Hari Berturut-Turut

PUTRAJAYA: Kementerian Kesihatan melaporkan sebanyak 96 kes kematian Covid-19 semalam, peningkatan angka korban untuk tiga hari berturut-turut, menurut perincian dikeluarkan GitHub.

Daripada jumlah itu, sebanyak 21 kes diklasifikasikan sebagai kematian di luar hospital (BID), menjadikan keseluruhan angka korban kini mencecah 28,234.

Sarawak mencatatkan angka kematian tertinggi iaitu 21 diikuti Sabah (16), Perak (14), Kelantan (13), Selangor (12), Johor (lapan), Pulau Pinang (enam), Pahang dan Terengganu (masing-masing dua) serta Kedah dan Perlis (masing-masing satu).

Tiada kes kematian dilaporkan di Melaka, Negeri Sembilan, Kuala Lumpur, Labuan dan Putrajaya.

Setakat jam 12 tengah malam tadi, sebanyak 89,337 kes aktif direkodkan termasuk 666 yang ditempatkan di unit rawatan rapi (ICU) dan 306 lagi memerlukan alat bantuan pernafasan.

Sejumlah 7,562 kes sembuh dilaporkan untuk tempoh sama.

Jumlah kumulatif kes Covid-19 direkodkan di Malaysia kini mencecah angka 2,413,592.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Berpisah Sejak Kecil, Wanita Minta Bantuan Cari Ibu Kandung

KOTA KINABALU: Kehilangan ibu kandung sejak dari usia kecil bukanlah perkara yang mudah untuk dihadapi lebih-lebih lagi bagi kanak-kanak seawal usia sembilan tahun.

Namun begitulah pengalaman hidup yang terpaksa dihadapi oleh Martini Masahuda, 36, yang terpisah dari kasih sayang seorang ibu sejak dari kecil lagi.

Sempena dengan Sambutan Hari Ibu pada 10 Mei, setiap kali itulah dirinya sering teringat mengenai ibu kandungnya yang dikatakan sudah lama meninggal dunia.

Namun, keadaan itu berubah selepas seorang wanita yang mengakui sebagai ibu kandungnya menghubungi Martini melalui panggilan telefon pada April tahun lepas.

“Saya mula-mula tidak percaya tetapi selepas wanita berkenaan menyebut nama sebenarnya dan mengakui dialah ibu kandung saya, hati saya terdetik mungkin dialah insan yang selama ini saya rindu dan mahu bertemu sejak kecil.

“Pada awalnya saya agak kecewa dan marah kerana selepas sekian lama kenapa baru sekarang mahu mencari saya. Tetapi, selepas beliau menjelaskan situasi yang dihadapinya saya yakin ibu saya juga rindu mahu bertemu kami adik-beradik.

“Ibu saya bernama Bunga Antong dan berusia sekitar lebih 50 tahun. Saya difahamkan ibu berasal dari Sanrego Sulawesi Indonesia dan selepas berpisah dengan ayah saya, dia mungkin kembali ke Indonesia,” katanya.

Selepas dihubungi tahun lepas, Martini tidak lagi dapat menghubungi ibunya dan nombor telefon berkenaan juga gagal dihubungi.

Keadaan itu menambahkan kesedihan Martini yang kini menetap di Wilayah Persekutuan Labuan untuk bertemu dengan ibunya selagi masih ada peluang.

Sehubungan itu, beliau berharap dengan tersebarnya maklumat mengenai pencarian ibunya ini, ada pihak tampil yang tahu dan ada maklumat mengenai ibunya sudi untuk membantu.

Maritini boleh dihubungi menerusi nombor telefon 014-9783274 atau menerusi akaun Facebook Daniel Irfan. – Utusan Borneo

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Gunung Anak Krakatau meledak 156 kali

JAKARTA: Gunung berapi Anak Krakatau di Selat Sunda, Selatan Lampung meledak 156 kali sepanjang dua hari ini, demikian menurut Agensi Meteorologi, Kaji Cuaca dan Geofizik Pusat (BMKG) Indonesia.

Walaupun ia pernah meledak September lalu, agensi geologi Indonesia tidak menaikkan tahap amaran, sebaliknya mengenakan zon larangan sekurang-kurangnya dua kilometer di sekeliling gunung berapi itu.

Pegawai BMKG, Deny Mardiano yang memantau Anak Krakatau melaporkan terdengar beberapa bunyi seakan guruh diikuti gegaran kecil ketika ledakan itu.

“Walau berlaku gegaran dan ledakan, gelombangnya kelihatan lebih tenang,” kata agensi itu.


Pemandu Teksi Sapu Cetus Kluster Baharu Di Sabah, Jangkiti 44 Orang

KOTA KINABALU : Seorang pemandu teksi sapu di Beaufort menjadi pencetus kluster baharu iaitu Kluster Kota Klias dengan mencatat jangkitan 44 kes kumulatif COVID-19.

Menteri Kerajaan Tempatan dan Perumahan Sabah Datuk Masidi Manjun berkata pengusaha berusia 68 tahun itu dikesan positif COVID-19 di Hospital Beaufort pada 3 Julai ketika ujian saringan masuk wad setelah mengalami gejala demam serta batuk sejak 1 Julai.

“Kluster ini melibatkan penularan jangkitan dalam komuniti yang majoritinya adalah ahli keluarga dan pelanggan teksi sapu kes indeks di beberapa lokaliti sekitar Mukim Kota Klias.

“Daripada 71 kontak yang disaring, sebanyak 60.5 peratus didapati positif dengan jumlah kumulatif 44 kes termasuk empat kes baharu pada hari ini,” katanya dalam kenyataan malam ini.

Sementara itu, Masidi berkata sebanyak 370 kes baharu COVID-19 direkod di Sabah hari ini menjadikan jumlah kumulatif 73,506 kes dan sebanyak 230 pesakit COVID-19 sembuh menjadikan jumlah kumulatif 70,413 orang.

Sementara itu, dalam kenyataan media berasingan Ketua Menteri Sabah Datuk Hajiji Noor hari ini menerima RM104,837 iaitu sumbangan daripada penjawat awam negeri kepada Jawatankuasa Pengurusan Bencana COVID-19 Sabah, untuk mengekang penularan pandemik di negeri berkenaan.

Hajiji berkata jumlah berkenaan mewakili pemotongan elaun penjawat awam negeri dari kategori Gred 29 ke atas dan Ketua Menteri mengucapkan terima kasih kepada penjawat awam negeri atas keprihatinan mereka. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Setuju Beri Dos Ketiga Vaksin Covid-19

KUALA LUMPUR: Kerajaan bersetuju melaksanakan pemberian dos ketiga vaksin Covid-19 atau dos penggalak, dalam usaha untuk meningkatkan perlindungan kepada golongan rentan.

Perdana Menteri Datuk Seri Ismail Sabri Yaakob berkata, keutamaan pemberian dos ketiga itu akan tertumpu kepada kumpulan yang berisiko tinggi terlebih dahulu, seperti anggota barisan hadapan kesihatan,

pesakit kurang daya tahan imun dan warga tua dengan komorbiditi.

Katanya, golongan individu yang tinggal atau bekerja di pusat jagaan jangka panjang juga akan dipertimbangkan untuk menerima dos ketiga dahulu.

“Ia apabila liputan imunisasi populasi dewasa di seluruh negara melebihi 80 peratus,” katanya dalam kenyataan dikeluarkan hari ini.

Menurutnya, dos ketiga ini dapat meningkatkan tahap imuniti dalam kalangan individu berisiko tinggi terhadap jangkitan Covid-19, yang mungkin menurun dalam tempoh tertentu selepas dos kedua.

“Untuk itu, panel pakar perubatan dan kesihatan sedang membangunkan garis panduan pelaksanaan pemberian dos ketiga ini. Kesemua perincian berhubung pelaksanaan Pakej Penjagaan Covid-19

dan pemberian dos ketiga vaksin Covid-19 akan diumumkan oleh Menteri Kesihatan,” katanya. – HMetro


Suri Rumah Dan Bayi Nyaris Terperangkap, Dinding Rumah Terbakar

TAWAU, 3 Julai – Seorang suri rumah bersama bayi perempuannya yang berusia 10 bulan, nyaris terperangkap dalam kebakaran melibatkan rumahnya di Kampung Kinabutan Kecil, Batu 4 Jalan Apas di sini, pagi tadi.

Dalam kejadian kira-kira 10.30 pagi itu, mangsa Suraedah Mohammad Djafar, 38, berjaya meloloskan diri bersama anaknya Nur Azarina Sofian, tanpa mengalami kecederaan selepas terdengar suara orang menjerit kebakaran.

“Saya di ruang tamu bersama anak sebelum mendengar orang ramai berteriak ada kebakaran, saya sempat mendukung anak dan mengambil dokumen penting.

“Ketika itu, dinding rumah mulai terbakar, syukur saya sempat melarikan diri,” katanya ketika ditemui di lokasi kejadian, sebentar tadi.

Katanya ketika kejadian dia hanya tinggal bersama anaknya, manakala suaminya dalam perjalanan mengambil seorang lagi anak lelakinya di sebuah sekolah tadika.

Mangsa berkata tiada barangan lain dapat diselamatkan berikutan api merebak dengan pantas.

Sementara itu, Sekolah Agama Bantuan Kerajaan Kampung Kinabutan, yang terletak berhampiran lokasi kebakaran terpaksa menghentikan sesi pembelajaran kira-kira 300 murid dan membenarkan kesemuanya pulang ke rumah.

Seorang guru agama yang ditemui Bernama berkata sesi persekolahan itu yang sepatutnya ditamatkan pada pukul 3 petang terpaksa ditutup bagi tujuan keselamatan.

Dalam kebakaran 10.30 pagi di Kampung Kinabutan Kecil itu, bomba menganggarkan 86 rumah musnah dengan melibatkan kira-kira 430 mangsa hilang tempat tinggal.

Menurut Ketua Balai Bomba dan Penyelamat Tawau, Sharudy Delamin berkata api berjaya dikawal pukul 11.36 pagi dan operasi ditamatkan sepenuhnya pukul 1.34 tengah hari.

Bagaimanapun, kata Sharudy tiada kemalangan jiwa dilaporkan, manakala punca kejadian masih dalam siasatan.


Kes Pembunuhan Misteri Yang Pernah Berlaku di Sabah

Datuk Norjan Khan Bahadar, Ketua Wanita UMNO bahagian Papar yang juga merupakan Timbalan Menteri di Jabatan Ketua Menteri Sabah telah dijumpai mati dibunuh pada 11 Februari 2004 di Shangri-La Hotel pada pukul 9 pagi.

Mayat beliau dijumpai di bilik nombor 208 oleh seorang pembantu hotel (chambermaid) berkenaan. Menurut akhbar NST yang melaporkan peristiwa tersebut menyatakan, kepala beliau telah dipukul dan di leher beliau terdapat kesan tikaman. Walaubagaimanapun, fakta ini dikatakan berbeza sedikit dengan akhbar yang lain.

Sebelum pembunuhan beliau berlaku, terdapat desas-desus mengenai rombakan organisasi Wanita UMNO Sabah yang dilakukan oleh bekas Ketua Wanita UMNO, Datuk Dr Siti Zaharah untuk menghalang Datuk Norjan daripada menjadi Ketua Wanita UMNO Sabah. Hal ini dikatakan kerana tersebarnya gambar-gambar aksi memalukan arwah dan hal dalaman yang lain.

Pesuruhjaya Polis Sabah, Datuk Iliyas Ibrahim memulakan siasatan awal pada 13 februari 2004 dan menurut beliau, motif pembunuhan kemungkinan besar adalah disebabkan oleh cemburu dan dendam. Namun begitu, dalam tempoh 24 jam, Polis Sabah telah menukar kenyataan bahawa motif pembunuhan adalah rompak dan bunuh.

Motif pembunuhan tersebut ditukar walaupun hampir semua akhbar telah menyiarkan kenyataan bahawa barangan Datuk Norjan tidak ada yang hilang dan bilik hotel tempat mayat dijumpai dalam keadaan kemas.

Suspek bagi kes ini adalah; Azman Bakar @ Samsudin Mustamin, seorang pembantu hotel yang berasal dari Indonesia. Namun suspek telah dilepaskan pada 12 Ogos 2004 kerana ketiadaan bukti yang kukuh.

Semasa perbicaraan, saksi ke-22, seorang peniaga Pakistan, Amir Khan telah mengaku berjumpa mangsa di bilik tidur, diurut badan dan kemaluannya oleh PA Datuk Norjan Khan sehingga memancutkan air mani. Walau bagaimana pun, kenyataan beliau bercanggah dengan bukti DNA air mani beliau yang terdapat di dalam kemaluan Datuk Norjan Khan semasa autopsi dijalankan.

Oleh kerana untuk membentuk kes prima facie hanya mengharapkan keterangan Amir Khan yang telah diputuskan sebagai saksi tidak boleh dipercayai serta kekurangan motif bagi melakukan pembunuhan, maka suspek  utama bagi kes ini dibebaskan.

Kenyataan yang dikatakan oleh saksi telah mengundang kemarahan pihak keluarga arwah. Anak sulung arwah mengemukakan permohonan tujuh hari kepada Timbalan Pendakwaraya Noor bahri Baharuddin dan Mohd Azhar Hamin untuk meminta maaf dan mengemukakan bukti kukuh sekiranya terdapat perbuatan seks di antara Datuk Norjan dan peniaga Pakistan, Amir Khan. Walau bagaimana pun, permohonan Mohd Fazil Mohd Ali ditolak oleh Hakim Mahkamah Tinggi, Hakim Datuk Ian H.C. Chin.

Malangnya, sehingga kini belum ada suspek baru yang ditahan atau dikenakan hukuman. Keluarga arwah belum lagi berjaya menuntut bela atas kematian beliau. Kes kematian ahli politik ini kekal misteri sehingga kini.

Sumber: 1. Utusan.com.my2. Soc.culture. malaysia.narkive.com3. www.tranungkite.net4. http://newsonmalaysia.tripod.com

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rogol Kanak-Kanak Tujuh Tahun, Warga Filipina Dipenjara 28 Tahun & 22 Sebatan

TAWAU: “Perbuatan kamu (tertuduh) tidak berhati perut dan amat kejam malah lebih teruk daripada binatang,” kata Timbalan Pendaftar Mahkamah Tinggi Tawau, di sini hari ini.

Amir Shah Amir Hassan yang bertindak selaku hakim berkata demikian ketika menjatuhkan hukuman penjara 28 tahun dan 22 sebatan terhadap seorang lelaki warga Filipina, Mohamad Tahir Abraham, 22.

Tertuduh yang juga pendatang asing tanpa izin (PATI) bekerja sebagai nelayan itu mengaku bersalah atas kesalahan menculik, merogol dan mencederakan seorang kanak-kanak perempuan berumur tujuh tahun (ketika kejadian) di sebuah kampung di Semporna, pada 7 April tahun lalu.

Amir Shah dalam keputusannya memerintahkan tertuduh dihukum penjara 20 tahun dan 18 sebatan atas kesalahan mengikut Seksyen 376(2)(e), manakala empat tahun penjara dan dua sebatan atas kesalahan masing-masing mengikut Seksyen 325 dan Seksyen 362 Kanun Keseksaan.

Mengikut kertas pertuduhan, tertuduh didakwa merogol seorang kanak-kanak perempuan berumur tujuh tahun (ketika kejadian) di kawasan semak di sebuah kampung dalam daerah Semporna kira-kira jam 9 malam pada 7 April tahun lalu.

Atas kesalahan itu, dia didakwa mengikut Seksyen 376 (2)(e) Kanun Keseksaan yang memperuntukkan hukuman penjara selama 20 tahun dan sebat jika sabit kesalahan.

Bagi kesalahan mengikut Seksyen 325, tertuduh didakwa dengan sengaja menyebabkan cedera parah ke atas mangsa dengan cara menumbuk pada bahagian kepala dan dada, menampar muka, mencekik leher serta menendang belakang mangsa pada tarikh, masa dan lokasi yang sama dan jika sabit kesalahan boleh dihukum penjara maksimum tujuh tahun dan sebat.

Tertuduh juga turut berdepan pertuduhan mengikut Seksyen 362 Kanun Keseksaan atas kesalahan memperdaya atau mendorong mangsa meninggalkan kediamannya tanpa kerelaan pada tarikh dan masa yang sama dan jika sabit kesalahan boleh dihukum penjara tujuh tahun dan sebat.

Amir Shah ketika menjatuhkan hukuman berkata, kesalahan dan perbuatan tertuduh yang disifatkannya sebagai amat kejam malah lebih teruk daripada binatang.

Jelasnya, tertuduh dalam kes ini selayaknya mendapat prinsip pembalasan di sisi undang-undang iaitu dikurung terlalu lama di penjara dan seksaan sebatan walaupun mahkamah sedar hukuman sebegitu tidak dapat memulihkan mangsa yang hanya berumur tujuh tahun untuk selama-lamanya.

Malah katanya, rayuan tertuduh yang sekadar hanya meminta hukuman diringankan tanpa menunjukkan rasa insaf, menyesal atau simpati amat menjelikkan dan mahkamah wajar menjatuhkan hukuman berat sebagai pengajaran dan peringatan kepada tertuduh sendiri dan orang ramai agar tidak melakukan kesalahan sama.

Terdahulu, pendakwaan yang dijalankan Timbalan Pendakwa Raya Mohd Suhaimi Suriana dalam hujahnya memohon hukuman berat mengambil kira faktor trauma dialami mangsa selain faktor kepentingan awam.

Katanya, menurut doktor yang merawat mangsa, mangsa mengalami trauma yang begitu tragis dengan kecederaan retak pada kepala selain kesan koyakan pada kemaluan mangsa sama seperti wanita yang baru melahirkan anak.

“Walaupun kes ini dilaporkan pada April tahun lalu namun pertuduhan hanya dijalankan hari ini berikutan mangsa enggan dirakam percakapan kerana mengalami trauma malah ketika kawad cam dibuat mangsa meraung dan menangis apabila melihat wajah tertuduh,” katanya.

Mahkamah turut menetapkan hukuman ke atas tertuduh yang tidak diwakili peguam itu berjalan secara berasingan dan berkuat kuasa dari tarikh sabitan hari ini, selain tertuduh dirujuk ke Jabatan Imigresen untuk diusir pulang ke negara asal sebaik selesai menjalani hukuman. – BH Online


MoU Tiada Makna Tanpa Warisan, Kata SAPP

KOTA KINABALU: Presiden Parti Maju Sabah (SAPP) Yong Teck Lee berkata, cadangan Pakatan Harapan (PH) Sabah untuk melaksanakan memorandum persefahaman (MoU) dengan kerajaan negeri tidak akan bermakna tanpa penyertaan Warisan.

Katanya, semua pihak perlu menerima hakikat parti pembangkang utama di Sabah adalah Warisan bukannya PH malah hanya ada satu parti tempatan dalam PH iaitu UPKO.

“SAPP berpendapat bahawa sebarang perjanjian antara GRS dan parti pembangkang di Sabah tiada makna tanpa penyertaan parti Warisan iaitu sebuah parti tempatan Sabah yang bukan anggota PH.

“Ini kerana parti pembangkang seperti PKR serta DAP adalah dari Semenanjung dan pemimpin mereka di Sabah pula tidak mempunyai hak untuk bersuara, sehinggakan perbincangan sulit antara pemimpin tertinggi DAP dan GRS mesti diketuai oleh supremo mereka, Lim Guan Eng.

“Perbincangan sulit di sebalik tabir antara PH dengan pemimpin GRS juga telah dibocorkan oleh pemimpin PH yang terlalu ghairah agar MoU ditandatangani,” katanya dalam kenyataan.

Yong berkata, secara realistiknya, sebarang perbincangan mengenai sebarang perjanjian kerjasama dengan parti pembangkang di Sabah harus melibatkan Warisan.

Katanya, sama ada Warisan mahu terlibat atau tidak adalah perkara berbeza yang perlu ditangani apabila tiba masanya untuk “menyeberangi jambatan tersebut”.

“Selanjutnya, setiap perjanjian kerjasama antara GRS dan pihak pembangkang harus menegakkan aturan hukum atau kedaulatan undang undang.

“Pakatan kerjasama tidak harus dicemari oleh sebarang tanda seperti “penyelesaian di luar mahkamah” bagi kes mahkamah yang sedang berjalan atau litigasi lain di hadapan mana-mana mahkamah undang-undang,” katanya.

Terdahulu, PH Sabah berkata, semangat dwipartisan seperti dimulakan di peringkat kerajaan persekutuan boleh dipanjangkan ke peringkat kerajaan negeri ini.

Dalam kenyataan bersama baru-baru ini, gabungan berkenaan berkata pelaksanaan kerjasama itu membolehkan semua pihak sama ada kerajaan atau pembangkang fokus bagi memulih serta membangunkan semula Sabah. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kemabong Tidak Lagi Dipinggirkan

KEMABONG: Daerah Kecil Kemabong yang dulu terpinggir daripada segi pembangunan kini bakal menerima pelbagai manfaat pembangunan yang dirancang oleh kerajaan negeri pimpinan Parti Warisan Sabah (Warisan).

Pembangunan secara menyeluruh untuk membangunkan Kemabong bermula dengan pembinaan sebanyak 41 daripada 82 unit rumah kedai pada tahun depan yang dijangka merancakkan ekonomi di situ melalui aktiviti perniagan.

Ketua Menteri, Datuk Seri Mohd. Shafie Apdal berkata, pembinaan rumah kedai oleh Lembaga Pembangunan Perumahan dan Bandar (LPPB) itu adalah dasar kerajaan untuk menyeimbangkan pembangunan ekonomi negeri agar tidak tertumpu di bandar-bandar besar sahaja terutama Kota Kinabalu.

“Bulan lalu saya pecah tanah buat rumah kedai di Sipitang, hari ini kita buat di Kemabong sama ada LPPB dan badan-badan lain, itu sebab saya lantik Pengerusi Wences Angang dan Pengerusi Sedco yang baharu Dr. Richard Gunting orang Murut saya nyatakan saya mahu orang Murut kita bantu buat rumah kedai jangan di Kota Kinabalu cukup.

“Wences jangan lagi buat di Kota Kinabalu, buat di pedalaman negeri Sabah saya akan bagi peruntukan tetapi dalam kita bina rumah-rumah kedai saya tidak mahu pula orang Murut tidak berkedai, pastikan bila siap rumah kedai saya mahu usahawan orang tempatan Murut mesti juga ada kedai, cari jalan usaha saya tahu tiada duit boleh pinjam di bank tapi bila pinjam di bank jangan terus beli kereta, buat rumah,” katanya.

Beliau berkata demikian ketika berucap dalam Majlis Ramah Mesra Bersama Rakyat Sempena Ilau 2019 di Dataran Terbuka Pekan Kecil Kemabong yang dihadiri lebih 10,000 rakyat.

Mohd. Shafie merupakan Ketua Menteri Sabah pertama yang menjejakkan kaki ke Daerah Kecil Kemabong yang turut memberi makna kepada penduduk di situ Sempena Pesta Ilau yang disambut kaum Murut.

Turut hadir, Menteri Pembangunan Infrastruktur merangkap Ahli Dewan Undangan Negeri (ADUN) Melalap, Datuk Peter Anthony; Ahli Parlimen Tenom, Noorita Sual; ADUN Kemabong, Jamawi Jaafar, Wences dan Richard.

Dalam ucapannya, Mohd. Shafie turut mengumumkan kelulusan tanah seluas 0.6 hektar untuk membina balai bomba serta 1.72 hektar lagi untuk dibina balai polis iaitu dua infrastruktur asas yang masih belum ada di situ.

Selain itu, Mohd. Shafie turut menyampaikan sebanyak 142 geran tanah kepada penduduk Kemabong yang sebelum ini telah dipohon selama berpuluh-puluh tahun daripada kerajaan terdahulu tetapi tidak pernah ditunaikan.

Ketua Menteri berkata, masyarakat Kemabong yang masih belum mendapat tanah tetapi telah membuat permohonan perlu bersabar kerana beberapa proses perlu dilalui terlebih dahulu sebelum permintaan mereka ditunaikan.

“Mana yang belum dapat jangan pula marah ada peringkat-peringkat dia mana yang 60, 50 atau 40 tahun pohon ini yang kita dahulukan sudah lama proses ini saya tidak mahu hari ini saya umum kita mahu bagi geran, semalam dia pohon esok mahu keluar geran tidak boleh.

“Kena ada asas, syarat-syarat yang membolehkan supaya orang-orang yang berhak dapat saya tidak mahu nanti pohon tanah di Kemabong bukan orang Kemabong tetapi orang Kota Kinabalu ini bukan dasar kita, dasar kita pastikan ini tempat dia ini hak dia dan kita pasti bangunkan serta bantu mereka,” katanya.


Aktiviti Menyelam Kini Dibenarkan Di Sabah

KOTA KINABALU: Aktiviti menyelam kini dibenarkan di Sabah mengikut prosedur operasi standard (SOP) Perintah Kawalan Pergerakan Bersyarat (PKPB).

Menteri Kerajaan Tempatan dan Perumahan Sabah, Datuk Seri Masidi Manjun berkata perkara mengenai diputuskan oleh Majlis Keselamatan Negara (MKN) susulan cadangan oleh kerajaan negeri.

“Sidang Khas MKN telah bersetuju dengan cadangan kerajaan negeri membenarkan aktiviti menyelam di negeri Sabah.

“Justifikasi cadangan ini adalah kerana aktiviti menyelam (scuba diving) dikategorikan sebagai aktiviti sukan dan rekreasi yang tidak bersentuhan fizikal.

“Aktiviti menyelam ini boleh dilaksanakan dengan syarat bot yang membawa penyelam ke lokasi selaman tidak melebihi 30 peratus daripada muatan bot bagi memastikan ada penjarakan fizikal,” katanya menerusi sidang media maya di Kota Kinabalu pada Isnin.

Berkenaan SOP khusus bagi aktiviti menyelam katanya ia akan dikeluarkan oleh Kementerian Pelancongan, Kebudayaan dan Alam Sekitar Sabah.

Dalam sidang media harian mengenai COVID-19 tersebut masidi turut memaklumkan berkenaan tiga lokaliti baharu melibatkan dua daerah yang dikenakan Perintah Kawalan Pergerakan Diperketatkan (PKPD).

“Atas nasihat dan penilaian risiko yang dilaksanakan KKM, sidang khas MKN hari ini bersetuju dengan cadangan kerajaan negeri untuk melaksanakan PKPD di Pusat Tahanan Sementara (PTS) Sibuga, Sandakan bermula 2 Disember 2020 sehingga 15 Disember 2020.

“Pelaksanaan dibuat selepas KKM mengesahkan terdapat 104 kes kumulatif positif COVID-19 hasil saringan sebanyak 324 yang melibatkan tahanan dan anggota PTS Sibuga,” katanya.

Jelasnya, pelaksanaan PKPD ini melibatkan seramai 1,209 individu yang terdiri daripada 1,104 tahanan dan 105 anggota.“Bagi tujuan yang sama juga sidang khas MKN hari ini bersetuju untuk melaksanakan PKPD di Kg. Desa Bajau dan Kg. Dasar Baru, Lahad Datu bermula 2 Disember 2020 sehingga 15 Disember 2020.

“KKM telah melaksanakan sebanyak 665 saringan dan telah merekodkan 90 kes kumulatif positif COVID-19 di kedua-dua lokaliti ini.

“Pelaksanaan PKPD ini melibatkan 914 buah rumah dengan jumlah 4,934 orang penduduk.”katanya.aSehingga 30 November 2020, sebanyak 10 lokaliti masih berada di bawah PKPD melibatkan beberapa daerah manakala 24 lokaliti telah tamat PKPD.

Pada Isnin jumlah kes positif baharu COVID-19 adalah sebanyak 326 kes, menjadikan jumlah kumulatif sebanyak 28,771 kes dan satu kes kematian direkodkan di daerah Lahad Datu. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemuda PBS Gesa Azis Jamman Letak Jawatan

KOTA KINABALU: Ketua Pemuda Parti Bersatu Sabah (PBS) Christopher Mandut hari ini menggesa Timbalan Menteri Dalam Negeri Datuk Azis Jamman meletakkan jawatan kerana memaksa rakyat Sabah menerima Pas Sementara Sementara Sabah (PSS).

Tegas Mandut Azis sangat lantang bersuara menyokong perlaksanaan PSS, terutama semasa pilihan raya kecil Kimanis baru-baru ini, sambil menambah bahawa dokumen yang kononnya untuk menyelesaikan masalah pendatang tanpa izin di Sabah bukan sahaja membawa kemudaratan tetapi juga menjadi ancaman kepada kedaulatan negeri dan negara.

“Kemenangan Barisan Nasional baru-baru ini di Kimanis menghantar amaran kuat kepada kerajaan memerintah bahawa rakyat Sabah menolak PSS.

“Mesej itu sangat jelas. Pengundi di Kimanis mewakili pandangan semua, dan sebagai rakyat asal Sabah, kami menolak seketas-kerasnya idea kerajaan yang memerintah untuk menyelesaikan isu pendatang tanpa izin melalui PSS.

“Kami menyeru Kerajaan Pakatan Harapan-Warisan untuk tidak melaksanakan idea tersebut … kita tidak perlukan PSS. Pendatang tanpa izin mesti dihantar semula ke negara mereka,” kata Mandut.

Selain mengucapkan tahniah kepada calon BN Datuk Mohamad Alamin dari Umno kerana berjaya menawan semula Parlimen Kimanis, dengan majoriti 2,029 undi terhadap calon Warisan Datuk Karim Bujang, Mandut juga berbangga kerana pengundi memahami pentingnya menolak PSS yang mengundang kontroversi demi kebaikan generasi akan datang.

“Rakyat Sabah turut berkongsi sentimen pengundi Kimanis, kita perlu menolak rancangan perlaksanaan pas tersebut demi menjaga kedaulatan negara kita.

“Kami menggesa agar beliau (Azis) meletak jawatan timbalan menteri  kerana rakyat jelas menentang idea perlaksanaan PSS. Kemenangan BN di Kimanis juga mencerminkan penolakan terhadap idea Warisan menggunakan PSS untuk menyelesaikan kehadiran besar pendatang tanpa izin di Sabah.

“Beliau telah bergerak ke seluruh kawasan dengan tujuan untuk mengelirukan rakyat dan berusaha keras untuk mendapatkan sokongan rakyat terhadap pelaksanaan PSS. Namun semua usaha mereka ternyata sia-sia, kerana akhirnya rakyat memutuskan untuk menolak PSS,” kata Mandut.-SabahNewsToday


(VIDEO) Wanita Cedera, Pakaian Tersangkut Pada Tayar Motosikal

Viral di media sosial Rabu lalu, video seorang pembonceng motosikal mengalami kecederaan ringan setelah pakaiannya tersangkut pada tayar/spocket motosikal.

Dalam kejadian yang berlaku di Indonesia itu, pakaian mangsa tersangkut menyebabkan dia terjatuh ke bahagian kiri kenderaan itu.

Orang ramai yang melihat kejadian itu segera datang membantu menyelamatkan mangsa dan memotong kain yang tersangkut itu, sementara mangsa terbaring menahan kesakitan.

Orang ramai terutamanya golongan wanita dinasihatkan sentiasa berhati-hati dan memakai pakaian yang bersesuaian ketika menaiki/membonceng motosikal bagi mengelakkan kejadian seumpama itu berulang.


Harapan Rakyat lulus usul khas minta BERSATU lebarkan sayap ke Sabah

KOTA KINABALU: Parti Harapan Rakyat Sabah (Harapan Rakyat) dalam persidangan agung tahunan parti itu hari ini meluluskan usul khas untuk Parti Pribumi Malaysia Bersatu (BERSATU) mengembangkan sayap ke Sabah.

Usul itu dicadangkan Ketua Pemuda Harapan Rakyat Penampang, Jobit Yasin sebelum disokong sebulat suara perwakilan yang hadir pada persidangan berkenaan.

Ketika membentangkan usul itu, Jobit berkata ia dibuat sejajar dengan perjuangan untuk menegakkan proses demokrasi di Malaysia, khususnya di negeri ini.

“Maka dengan itu adalah dicadangkan supaya BERSATU Melebarkan sayapnya ke Sabah seperti apa yang dilakukan parti komponen Pakatan Harapan (PH) seperti Parti Keadilan Rakyat (PKR), DAP dan Parti Amanah Negara (AMANAH) yang sudah lama bertapak di Sabah,” katanya.

Katanya, sudah tiba masanya BERSATU sama-sama berjuang untuk meningkatkan pembangunan dan kemajuan kepada negeri dan negara dengan memberi peluang kepada rakyat Sabah untuk menjadi sebahagian daripada parti itu.

Katanya, ia juga sejajar dengan kedudukan Sabah sebagai rakan kepada Semenanjung ketika pembentukan Malaysia seperti terkandung dalam Perjanjian Malaysia 1963 (MA63).

Terdahulu, ketika bercakap kepada pemberita selepas melancarkan persidangan Harapan Rakyat, pagi tadi, presiden parti itu, Datuk Seri Lajim Ukin, berkata kemasukan BERSATU Ke Sabah akan memberi manfaat kepada rakyat dan nilai tambah kepada parti sedia ada di negeri ini.

“Tiada siapa boleh menghalang BERSATU untuk mengembangkan sayap ke negeri ini kerana ia adalah proses demokrasi,” katanya.

Persidangan kali kedua Harapan Rakyat itu turut dihadiri Naib Presiden BERSATU, Tan Sri Abdul Rashid Abdul Rahman. – Berita Harian


Polis Nafi Dakwaan Cubaan Culik Tiga Pelajar Di Tawau

TAWAU: Polis menafikan cubaan culik tiga murid perempuan di sebuah sekolah rendah di sini, yang tular di media sosial, sejak pagi tadi.

Mesej dan gambar mendakwa cubaan culik tiga murid berlaku di pondok hentian bas berhampiran sekolah rendah berkenaan oleh suspek yang menggunakan sebuah van berwarna putih.

Ketua Polis Daerah Tawau, Asisten Komisioner Peter Umbuas, berkata gambar tiga murid yang menjadi tular itu adalah tidak benar dan tiada kaitan dengan kes culik.

Beliau berkata, berita yang menjadi tular menerusi aplikasi WhatsApp itu adalah palsu dan pihaknya tidak pernah menerima laporan kes terbabit.

“Orang ramai dinasihatkan supaya menghentikan penyebaran mesej dan berita palsu berkenaan kerana perbuatan itu boleh mencetuskan panik serta resah dalam kalangan masyarakat terutamanya ibu bapa,” katanya ketika dihubungi di sini hari ini.

Sementara itu, seorang guru di sekolah terbabit yang enggan namanya disiarkan mengesahkan gambar tiga murid yang tular viral itu adalah murid sekolah berkenaan.

Bagaimanapun katanya, perkara itu bukan membabitkan kes cubaan culik sebaliknya disebarkan oleh individu yang tidak bertanggungjawab dengan motif yang tidak diketahui.

“Kita harap orang ramai di luar sana janganlah salah gunakan teknologi yang ada pada hari ini dengan menyebarkan berita yang tidak sahih,” katanya.


Muhyiddin Mohon Rakyat Terima Keputusan Istana

KUALA LUMPUR: Tan Sri Muhyiddin Yassin menzahirkan kesyukuran dan terima kasih selepas mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah untuk dilantik sebagai Perdana Menteri kelapan.

Dalam ucapan ringkasnya kepada media, Muhyiddin menzahirkan penghargaan kepada Yang di-Pertuan Agong serta semua pihak yang sentiasa menyokongnya sepanjang kecelaruan politik negara tercetus.

Pengerusi Parti Pribumi Bersatu Malaysia (BERSATU) itu turut mengharapkan seluruh rakyat Malaysia menerima dengan hati terbuka keputusan yang diumumkan Istana Negara itu.

“Saya menjunjung kasih di atas perkenan Yang di-Pertuan Agong dan ingin ucapkan terima kasih kepada semua yang memberi sokongan moral kepada saya.

“Kita telah pun beristiqamah untuk menyatakan syukur atas anugerah yang diberikan Allah kepada saya.

“Saya hanya memohon untuk seluruh rakyat Malaysia menerima baik keputusan diumumkan Istana Negara hari ini,” katanya kepada pemberita di hadapan kediamannya di Bukit Damansara di sini, hari ini.

Terdahulu, Muhyiddin keluar bertemu wartawan dan jurugambar bersama isteri, Puan Sri Norainee Abd Rahman, anak serta cucunya selepas mendapat makluman diperkenan menjadi Perdana Menteri kelapan.

Ia bermakna Muhyiddin akan mengetuai Perikatan Nasional membentuk kerajaan yang terdiri daripada BERSATU, UMNO, PAS, MIC, MCA dan beberapa parti lain.

Mengulas lanjut, Muhyiddin memaklumkan bahawa majlis angkat sumpah Perdana Menteri dijangka akan diadakan jam 10.30 pagi di Istana Negara, esok.

“Saya dimaklumkan bahawa majlis mangkat sumpah akan diadakan di hadapan Yang di-Pertuan Agong esok jam 10.30 pagi.

“Insya-Allah saya akan berada di Istana Negara esok,” katanya.


Polis KK Tahan 7 Individu Tipu Pinjaman Tidak Wujud

KOTA KINABALU: Lima lelaki dan dua wanita yang terbabit dalam aktiviti penipuan pinjaman tidak wujud menerusi Facebook (FB) berjaya ditahan polis, kelmarin.

Semua tujuh individu berusia 20 hingga 50-an itu ditahan Bahagian Siasatan Jenayah Komersial, Ibu Pejabat Polis Daerah (IPD) Kota Kinabalu bagi membantu siasatan membabitkan kerugian RM48,769.74.

Ketua Polis Daerah Kota Kinabalu Asisten Komisioner Habibi Majinji berkata, semua tujuh individu berkenaan adalah pemilik akaun yang terbabit secara langsung dengan kes penipuan menerusi FB.

Katanya, hasil siasatan mendapati, modus operandi yang digunakan sindiket berkenaan adalah mengenakan syarat kepada mangsa untuk menyerahkan kad ATM dan butiran akaun bank untuk mendapatkan pinjaman.

“Sindiket akan mengarahkan mangsa supaya mengirimkan kad ATM dan butiran akaun ke alamat diberikan menggunakan perkhidmatan kurier.

“Dalam kes ini, salah seorang suspek yang ditahan turut mengaku dijanjikan komisen bagi mendapatkan pemilik akaun lain untuk dijadikan sebagai akaun transit jenayah penipuan,” katanya pada sidang media di IPD Kota Kinabalu, di sini, hari ini.

Habibi berkata, pihaknya percaya penangkapan tujuh individu itu berjaya menyelesaikan empat kes yang disiasat mengikut Seksyen 420 Kanun Keseksaan.

Dalam pada itu, Habibi berkata, sepanjang tahun ini, IPD Kota Kinabalu menerima sebanyak 346 laporan kes penipuan siber membabitkan kerugian RM12.34 juta sepanjang tahun ini.

Katanya, hasil kecekapan polis dalam menjalankan siasatan, IPD Kota Kinabalu berjaya menahan seramai 88 individu dan semuanya sudah dihadapkan ke Mahkamah.

“Antara kes yang terbabit adalah 78 kes penipuan pembelian online membabitkan kerugian RM652,246.27 dan 121 kertas siasatan kes Macau Scam membabitkan kerugian RM4.73 juta.

“Selain itu, polis turut menerima 49 laporan kes parcel scam membabitkan kerugian RM5.40 juta serta 98 kes pinjaman tidak wujud membabitkan kerugian RM1.181 juta,” katanya.

Sehubungan itu, Habibi menasihati orang ramai supaya sentiasa berhati-hati terutamanya ketika menggunakan kemudahan media sosial bagi mengelakkan menjadi mangsa penipuan.

Sementara itu, menurutnya, kes jenayah indeks di Kota Kinabalu menunjukkan penurunan sebanyak 18.68 peratus.

“Kadar jenayah indeks di IPD Kota Kinabalu dalam tempoh Januari hingga semalam sebanyak 1,001 kes berbanding 2019 sebanyak 1,231 kes. Penurunan jenayah sebanyak 230 kes iaitu bersamaan 18.68 peratus.

“Kejayaan ini adalah hasil usaha keras semua bahagian IPD Kota Kinabalu dalam pencegahan jenayah dengan dibantu oleh masyarakat di daerah ini dalam pencegahan jenayah,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Disangka Babi Hutan, Rupanya Sepupu

KOTA MARUDU: Seorang lelaki parah selepas terkena tembakan oleh sepupu sendiri ketika memburu babi hutan di kawasan hutan Kampung Teringai Darat, dekat sini, kelmarin.

Dalam kejadian kira-kira jam 5 petang itu, mangsa berusia 30-an bersama sepupunya berusia 27 tahun keluar memburu.

Ketika sedang memburu, mangsa dan sepupunya kemudian berpecah.

Suspek kemudian ternampak seekor babi hutan lalu melepaskan tembakan menggunakan senapang buatan sendiri jenis bakakuk pada jarak 50 meter.

Bagaimanapun suspek terkejut apabila mendapati sepupunya sendiri terbaring dengan beberapa kesan tembakan di badan lalu membawa mangsa pulang ke rumahnya.

Mangsa yang parah dikedua-dua paha dan tangan kirinya dihantar ke Hospital Kota Marudu sebelum dipindahkan ke Hospital Queen Elizabeth I (HQE I) untuk rawatan lanjut.

Ketua Jabatan Siasatan Jenayah Sabah, Senior Asisten Komisioner Jauteh Dikun ketika dihubungi mengesahkan kejadian itu dan keadaan mangsa kini stabil.

“Suspek ditahan dan direman untuk siasatan lanjut,” katanya.

Kes disiasat mengikut Seksyen 37 Akta Senjata 1960, jika sabit kesalahan akan dikenakan hukuman penjara tidak lebih dua tahun atau denda tidak melebihi RM5,000 atau kedua-duanya sekali. -SabahNewsToday


Pendaftaran Vaksin Di Sabah Masih Rendah

KOTA KINABALU: Pendaftaran penerima vaksin Covid-19 di Sabah ketika ini hanya 7.54 peratus atau seramai 294,568 orang daripada populasi keseluruhan penduduk Sabah iaitu 3.904 juta orang.

Pengarah Majlis Keselamatan Negara (MKN) negeri Sabah, Sharifah Sitti Saleha Habib Yussof berkata, sehingga semalam bilangan individu berusia 18 tahun dan ke atas yang mendaftar bagi menerima vaksin menerusi Program Iminusasi Covid-19 Kebangsaan di negeri ini masih rendah.

Untuk meningkatkan kadar pendaftaran penerima vaksin di negeri Sabah, agensi kerajaan persekutuan dan negeri telah merangka strategi yang sesuai dan komprehensif untuk memastikan golongan sasar dapat mendaftar atau didaftarkan sebagai penerima vaksin Covid-19.

Menurutnya,  pelbagai kaedah dan pendekatan turut dirangka bagi memastikan masyarakat tidak terus tercicir dalam Program Imunisasi COVID-19 Kebangsaan.

Bagi tujuan tersebut, kerajaan melalui Covid-19 Immunisation Task Force (CITF) negeri telah merancang program turun padang (outreach) untuk pergi ke kawasan yang kurang menerima liputan talian dan akses internet untuk menyampaikan maklumat lengkap berkenaan dengan vaksin Covid-19 dan seterusnya membantu masyarakat setempat mendaftar sebagai penerima vaksin.

Selain itu, kerajaan telah mengeluarkan arahan kepada semua ketua jabatan kerajaan untuk untuk memastikan kesemua penjawat awam persekutuan dan negeri beserta tanggungan untuk mendaftar sebagai penerima vaksin. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Doktor Terlibat Kemalangan, Kereta Dipandu Rempuh Pondok Pengawal

TAWAU; 30 MARCH 2019 (Sabtu) – Seorang Doktor lelaki terlibat dalam kemalangan selepas kereta yang dipandu hilang kawalan lalu melanggar dinding pondok pengawal keselamatan Taman Perumahan di Batu 8 Jalan Apas, tengahari tadi.

Ketua Polis Daerah Tawau, ACP Fadil Marsus dalam kenyataan berkata, walaugaimanapun, dalam kejadian 1.15 tengah hari itu, penjawat awam berumur 33 tahun berkenaan tidak mengalami sebarang kecederaan.

Katanya, siasatan awal mendapati pacuan empat roda yang dipandu semasa ditempat kejadian terlanggar lopak air di atas permukaan jalanraya sehingga menyebabkan mangsa hilang kawalan pemanduan.

Mangsa kemudian terbabas dan merempuh tepi sebelah kiri jalan dan melanggar pondok pengawal keselamatan serta tiang pintu gate Taman Sri Apas batu 8.

Difahamkan, kenderaan dan pondok keselamatan terbabit mengalami kerosakan yang teruk.

Katanya, kes tersebut disiasat dibawah Rule 10 LN 166/59.


Langgar lari di Lahad Datu, polis mohon saksi bantu siasatan

LAHAD DATU, 26 Sept – Polis meminta orang awam yang melihat kejadian langgar lari melibatkan seorang penunggang motorsikal di Jalan Kastam kira-kira jam 10.30 pagi tadi agar tampil memberi maklumat untuk membantu siasatan.

Ketua Polis Daerahnya, ACP Nasri Mansor berkata, mangsa yang identitinya belum dikenalpasti itu meninggal dunia di tempat kejadian akibat kecederaan parah yang dialaminya.

“Siasatan awal mendapati mangsa seorang lelaki warga asing berumur 30-an. Motorsikal mangsa  dipercayai dilanggar apabila hendak ke seberang jalan untuk berjumpa keluarganya di kawasan berdekatan,” katanya kepada pemberita hari ini.

Berkaitan  penemuan mayat lelaki di  tepi jalan berhadapan sebuah  premis perniagaan di pusat bandar awal pagi kelmarin, Nasri berkata rakaman CCTV menunjukkan mangsa terjatuh dari balkoni tingkat satu sebelum maut ditempat kejadian.

“Ada saksi (mengatakan) semasa dia (saksi) menutup kedai melihat mangsa tidur di luar premis. Rakaman juga menunjukkan mangsa terbangun lalu duduk di balkoni sekitar 3.20 pagi.

“Beberapa minit kemudian, mangsa terjatuh dan mengalami kecederaan parah pada kepala dan badan telah disahkan meninggal dunia,”katanya.

Nasri berkata kes itu diklasifikasikan sebagai mati mengejut dan tiada sebarang unsur jenayah.


Siasatan menyeluruh cari punca pelajar lemas – Lam Thye

KOTA KINABALU: Siasatan menyeluruh perlu dijalankan bagi mengenal pasti punca kematian seorang pelajar yang lemas di kolam renang Kompleks Sukan Likas, Rabu lalu.

Ahli Majlis Keselamatan Aktiviti Air Negara, Tan Sri Lee Lam Thye, berkata hasil siasatan perlu dimaklumkan kepada umum sebagai keadilan kepada keluarga mangsa dan kepentingan awam.

“Jika tiada unsur jenayah, kita perlu tahu kenapa tiada pemantauan bagi menghalang mangsa daripada pergi ke kolam yang dalam. Kita juga perlu tahu ada atau tidak pengawal ditugaskan dan sama ada kolam itu dilengkapi dengan protokol keselamatan,” katanya dalam kenyataan, di sini, hari ini.

Beliau mengulas insiden pelajar berumur 14 tahun, Nicholas Chong Zhen Yi, lemas ketika menjalani latihan renang di kolam Kompleks Sukan Likas, kira-kira jam 12 tengah hari, Rabu lalu.

Mangsa disahkan meninggal dunia oleh doktor ketika menjalani rawatan di Hospital Queen Elizabeth 2, kira- kira setengah jam kemudian.

Lam Thye berkata, jika sekolah dan pengurusan kompleks sukan mempunyai protokol keselamatan, pasukan siasatan perlu menyemak sama ada ia mencukupi atau tidak dipatuhi.

“Semua pihak perlu menjadikan pencegahan kejadian lemas sebagai sebahagian daripada budaya, manakala kanak-kanak dan pelajar perlu diajar mengenai bahaya lemas dan cara menghindarinya,” katanya

Kelmarin, bapa mangsa, Chong Kam Fei, 49, mendakwa anaknya bersama beberapa rakan dibiarkan tanpa pemantauan ketika belajar berenang di kolam Kompleks Sukan Likas.

Beliau turut mendakwa ketika anaknya dilihat tenggelam, beberapa rakannya terpaksa memanggil guru di kolam bersebelahan, namun hanya datang selepas tiga kali dipanggil untuk menyelamatkan mangsa. – Berita Harian


Tolak Polemik Kebencian Antara Kaum

TAWAU: Presiden Parti Keadilan Rakyat (PKR) Datuk Seri Anwar Ibrahim menggesa rakyat supaya menolak polemik kebencian antara kaum yang boleh merosakkan perpaduan.

Beliau berkata, isu perkauman hanya ditunggangi atau dimainkan oleh golongan pemimpin politik yang muflis (bankrap) yang sudah tewas dalam memenangi hati dan menarik sokongan rakyat.

Katanya, golongan pemimpin terbabit sanggup menggunakan isu kebencian antara kaum kerana terpalit dengan isu rasuah selain mempunyai rekod yang buruk.

“Alhamdulillah, di sini suhu politik tidak terlalu panas, akan tetapi suhu politik kaum di Semenanjung agak panas sedikit dan seperti yang selalu saya tekankan harus banyak belajar dari hubungan antara kaum di Sabah yang sudah terjalin sekian lama.

Beliau berkata demikian dalam ucapan sempena sambutan Majlis Rumah Terbuka Tahun Baru Cina 2020 (Pejabat Pusat Khidmat Rakyat Parlimen P190 Tawau) di sini hari ini.

Yang turut hadir Timbalan Ketua Menteri merangkap Menteri Pelancongan Kebudayaan dan Alam Sekitar, Datuk Christina Liew, pembantu-pembantu menteri dan ahli-ahli dewan undangan negeri.

Dalam pada itu, Anwar turut menyokong keputusan kerajaan negeri yang mengambil langkah menangguhkan sementara penerbangan daripada China berikutan wabak Koronavirus atas faktor keselamatan dan kesihatan rakyat sabah.

Jelasnya, tindakan itu juga selari dengan keputusan Pertubuhan Kesihatan Sedunia (WHO) yang mengisytiharkan wabak Koronavirus sebagai darurat kesihatan global.